ร่าง

ข้อบังคับ

ชื่อกลุ่มเกษตรกร.............................................................

ตำบล...............................................................................

อำเภอ..............................................................................

จังหวัด.............................................................................

**(ใช้สำหรับกลุ่มเกษตรกรที่จดทะเบียนจัดตั้งใหม่)**

 **(รองปก)**



เลขทะเบียนกลุ่มเกษตรกรที่ …………………..

เลขทะเบียนข้อบังคับที่ ………………………….

อาศัยอำนาจตามพระราชกฤษฎีกาว่าด้วยกลุ่มเกษตรกร พ.ศ. 2547 นายทะเบียนกลุ่มเกษตรกร ประจำจังหวัด ……………………..(หรือนายทะเบียนกลุ่มเกษตรกรกรุงเทพมหานคร) ได้รับจดทะเบียนข้อบังคับ กลุ่มเกษตรกร ................... ไว้แล้ว ตั้งแต่วันที่ .......... เดือน ........................... พ.ศ............

(ลงชื่อ) .............................................................

 (นาย/นาง/นางสาว……………………………………..)

 สหกรณ์จังหวัด........................................

(หรือผู้อำนวยการสำนักงานส่งเสริมสหกรณ์กรุงเทพมหานครพื้นที่ 1 หรือ 2)

นายทะเบียนกลุ่มเกษตรกรประจำจังหวัด……………………

 (นายทะเบียนกลุ่มเกษตรกรกรุงเทพมหานคร)

หมายเหตุ เลขทะเบียน หมายถึง เลขทะเบียนที่ได้รับจดทะเบียนตามลำดับในระบบฐานข้อมูลทะเบียนสหกรณ์/กลุ่มเกษตรกร

**(ใช้สำหรับกลุ่มเกษตรกรที่จดทะเบียนจัดตั้งใหม่)**

**ตรากลุ่มเกษตรกร**[[1]](#footnote-1)\*

**ข้อบังคับกลุ่มเกษตรกร ...........................**

**พ.ศ. .............**

ที่ประชุมผู้ซึ่งจะเป็นสมาชิกกลุ่มเกษตรกร…………………….................…………. เมื่อวันที่ .........................

เดือน ……………………พ.ศ. ................... ได้ลงมติเป็นเอกฉันท์ให้ถือใช้ข้อบังคับฉบับนี้ เป็นข้อบังคับของ
กลุ่มเกษตรกร ซึ่งนายทะเบียน กลุ่มเกษตรกรประจำจังหวัด .......................... (หรือนายทะเบียนกลุ่มเกษตรกรกรุงเทพมหานคร) ได้รับจดทะเบียนแล้วมีข้อความดังนี้

ข้อบังคับนี้เรียกว่า “ ข้อบังคับกลุ่มเกษตรกร ………………… พ.ศ. ………………………..”

ข้อบังคับนี้ให้ใช้บังคับนับแต่วันถัดจากวันที่นายทะเบียนกลุ่มเกษตรกรประจำจังหวัด (หรือนายทะเบียนกลุ่มเกษตรกรกรุงเทพมหานคร) รับจดทะเบียน

 (ลงชื่อ) …………………………………………………………….. ประธานคณะผู้ก่อการ

 (ลงชื่อ) ……………………………………………………….. เลขานุการคณะผู้ก่อการ

**(ใช้สำหรับกลุ่มเกษตรกรที่เปลี่ยนใช้แทนข้อบังคับเดิมทั้งฉบับ)**

 **(รองปก)**



เลขทะเบียนกลุ่มเกษตรกรที่ …………………..

เลขทะเบียนข้อบังคับที่ ………………………….

อาศัยอำนาจตามพระราชกฤษฎีกาว่าด้วยกลุ่มเกษตรกร พ.ศ. 2547 นายทะเบียนกลุ่มเกษตรกร ประจำจังหวัด ……………………..(หรือนายทะเบียนกลุ่มเกษตรกรกรุงเทพมหานคร) ได้รับจดทะเบียนข้อบังคับ กลุ่มเกษตรกร ................... ไว้แล้ว ตั้งแต่วันที่ .......... เดือน ........................... พ.ศ............

(ใช้แทนข้อบังคับเดิม เลขทะเบียนข้อบังคับที่........................................................)

(ลงชื่อ) .............................................................

 (นาย/นาง/นางสาว……………………………………..)

 สหกรณ์จังหวัด........................................

(หรือผู้อำนวยการสำนักงานส่งเสริมสหกรณ์กรุงเทพมหานครพื้นที่ 1 หรือ 2)

นายทะเบียนกลุ่มเกษตรกรประจำจังหวัด……………………

 (นายทะเบียนกลุ่มเกษตรกรกรุงเทพมหานคร)

หมายเหตุ เลขทะเบียน หมายถึง เลขทะเบียนที่ได้รับจดทะเบียนตามลำดับในระบบฐานข้อมูลทะเบียนสหกรณ์/กลุ่มเกษตรกร

(ใช้สำหรับกลุ่มเกษตรกรที่เปลี่ยนใช้แทนข้อบังคับเดิมทั้งฉบับ)

**(ใช้สำหรับกลุ่มเกษตรกรที่เปลี่ยนใช้แทนข้อบังคับเดิมทั้งฉบับ)**

**ตรากลุ่มเกษตรกร**[[2]](#footnote-2)\*

**ข้อบังคับกลุ่มเกษตรกร ...........................**

**พ.ศ. .............**

ตามมติของที่ประชุมใหญ่สามัญประจำปี กลุ่มเกษตรกร…………….......................………….
เมื่อวันที่………..เดือน……………..…….พ.ศ…………… ให้แก้ไขข้อบังคับ โดยยกเลิกข้อบังคับกลุ่มเกษตรกร
เสียทั้งหมด และให้ใช้ข้อบังคับฉบับนี้แทน

   ข้อบังคับนี้เรียกว่า “ ข้อบังคับกลุ่มเกษตรกร ………………… พ.ศ. ………………………..”

ข้อบังคับนี้ให้ใช้บังคับนับแต่วันถัดจากวันที่นายทะเบียนกลุ่มเกษตรกรประจำจังหวัด (หรือนายทะเบียนกลุ่มเกษตรกรกรุงเทพมหานคร) รับจดทะเบียน

 (ลงชื่อ) ……………………………………………………….. ประธานกรรมการ

 (ลงชื่อ) …………………............…………………………………….. เลขานุการ

**ข้อบังคับ**

**กลุ่มเกษตรกร.......................................................................**

**พ.ศ ........................**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**หมวด 1**

**ชื่อ ประเภทและที่ตั้งสำนักงาน**

**ข้อ 1** **ชื่อ  ประเภท ที่ตั้งสำนักงาน  และท้องที่ดำเนินกิจการ**

                        **ชื่อ**   กลุ่มเกษตรกร...........................................................................

 **ประเภท**  ..................................................................................................

**ที่ตั้งสำนักงาน**  เลขที่............................ถนน.....................................หมู่ที่.........

 ตำบล..........................................อำเภอ....................................

 จังหวัด...................................

                        **ท้องที่ดำเนินกิจการ**  ตำบล.......................................อำเภอ.......................................

 จังหวัด.....................................................

กลุ่มเกษตรกรอาจย้ายที่ตั้งสำนักงานได้ตามที่คณะกรรมการดำเนินการพิจารณาเห็นสมควร โดยแจ้งให้นายทะเบียนกลุ่มเกษตรกรประจำจังหวัด กรมส่งเสริมสหกรณ์ และกรมตรวจบัญชีสหกรณ์ทราบ และให้ปิดประกาศไว้ที่สำนักงานของกลุ่มเกษตรกรเดิม ที่ว่าการอำเภอแห่งท้องที่ที่กลุ่มเกษตรกร
และสำนักงานเขตตั้งอยู่เป็นเวลาไม่น้อยกว่าสามสิบวัน และให้ดำเนินการแก้ไขเพิ่มเติมข้อบังคับ
ในการประชุมใหญ่คราวต่อไปด้วย

ตราของกลุ่มเกษตรกร[[3]](#footnote-3) ตราของกลุ่มเกษตรกรมีรูปลักษณะ ดังนี้ (ถ้ามี) …………………………………………………………………………………

 …………………………………………………………………………………

 …………………………………………………………………………………

 …………………………………………………………………………………

**หมวด 2**

**วัตถุประสงค์และอำนาจปฏิบัติการ**

ข้อ 2 วัตถุประสงค์[[4]](#footnote-4) กลุ่มเกษตรกรนี้มีวัตถุประสงค์ เพื่อช่วยเหลือซึ่งกันและกันในการประกอบอาชีพเกษตรกรรม รวมทั้งในข้อต่อไปนี้

(1) จัดหาวัสดุการเกษตรและเครื่องอุปโภคบริโภคที่จำเป็นมาจำหน่ายแก่สมาชิก

(2) รวบรวมผลิตผลการเกษตร ผลิตภัณฑ์และบริการของสมาชิกมาจัดการขายหรือแปรรูป
ออกขายโดยซื้อหรือรวบรวมผลิตผลจากสมาชิกก่อนผู้อื่น

(3) จัดหาเงินกู้หรือสินเชื่อแก่สมาชิก เพื่อการประกอบอาชีพและการดำรงชีพ

(4) ส่งเสริมการออมทรัพย์ของสมาชิก

(5) ส่งเสริมการเรียนรู้และการพัฒนาคุณภาพชีวิตของสมาชิกและชุมชน

(6) ร่วมมือกับกลุ่มเกษตรกรอื่น คณะกรรมการกลางกลุ่มเกษตรกรแห่งประเทศไทย สหกรณ์ องค์กรชุมชน ภาคเอกชน และหน่วยงานของรัฐเพื่อส่งเสริมและปรับปรุงกิจการของกลุ่มเกษตรกร

(7) ส่งเสริมและเผยแพร่อาชีพการเกษตร หัตถกรรม อุตสาหกรรมในครัวเรือนหรือการประกอบอาชีพอย่างอื่นในหมู่สมาชิกและครอบครัวสมาชิก รวมทั้งการส่งเสริมความรู้ในการผลิตทางอุตสาหกรรม เพื่อให้สมาชิกมีอาชีพและรายได้ที่มั่นคง

**ข้อ 3 อำนาจปฏิบัติการ[[5]](#footnote-5)** เพื่อให้บรรลุวัตถุประสงค์ของกลุ่มเกษตรกร ให้กลุ่มเกษตรกร
มีอำนาจปฏิบัติการดังต่อไปนี้

(1) ติดตั้งเครื่องสูบน้ำ หรือปิดกั้นทำนบเหมืองฝาย จัดระบบการส่งน้ำ ระบายน้ำและอำนวยการใช้น้ำเพื่อประโยชน์แก่การเกษตร

(2) จัดให้มีฉางหรือโรงเรือนการเกษตรเพื่อเก็บรักษาผลิตผลหรือผลิตภัณฑ์

(3) จัดให้มียานพาหนะขนส่ง เครื่องมือ เครื่องจักรกล หรือปศุสัตว์ เกี่ยวกับการผลิตทางการเกษตรสำหรับให้บริการแก่สมาชิก

(4) จัดให้มีโรงงานอุตสาหกรรมเพื่อแปรรูปผลิตผลหรือเพื่อผลิตสินค้าที่มีคุณภาพตาม
ความต้องการของตลาด

(5) จัดหาทุนเพื่อดำเนินกิจการตามวัตถุประสงค์ของกลุ่มเกษตรกร

(6) ร่วมทุนในการประกอบกิจการกับกลุ่มเกษตรกรอื่น

(7) รับฝากเงินจากสมาชิกหรือกลุ่มเกษตรกรอื่น

(8) ให้กู้ ให้สินเชื่อ ให้ยืม ให้เช่า ให้เช่าซื้อ โอน รับจำนองหรือรับจำนำ ซึ่งทรัพย์สินแก่สมาชิกหรือของสมาชิก

(9) ดำเนินการผลิต การค้า การบริการ และดำเนินการธุรกิจอื่น ๆ เพื่อประโยชน์ของสมาชิก

(10) ส่งเสริมกิจกรรมกลุ่มกิจกรรมเกษตร

(11) ให้สวัสดิการและการสงเคราะห์ตามสมควรแก่สมาชิกและครอบครัว

(12) ให้ความช่วยเหลือทางวิชาการแก่สมาชิก

(13) ขอหรือรับความช่วยเหลือทางวิชาการจากทางราชการ หน่วยงานของต่างประเทศหรือบุคคลอื่นใด

(14) กระทำการต่าง ๆ ตามที่อนุญาตไว้ในกฎหมาย ว่าด้วยกลุ่มเกษตรกรเพื่อให้เป็นไปตามวัตถุประสงค์ที่กล่าวข้างต้น ทั้งนี้รวมทั้งการจัดให้ได้มา การถือกรรมสิทธิ์หรือทรัพย์สิทธิ์ครอบครอง ซื้อแลกเปลี่ยน โอนหรือรับโอน เช่าหรือให้เช่า เช่าซื้อหรือให้เช่าซื้อ จำนองหรือรับจำนอง จำนำหรือรับจำนำ ขายหรือจำหน่ายซึ่งทรัพย์สิน ตลอดจนดำเนินกิจการอย่างอื่นบรรดาที่เกี่ยวกับ หรือเนื่องในการจัดให้สำเร็จตามวัตถุประสงค์ด้วย

**หมวด 3**

**ทุนและหุ้น**

**ทุน**

**ข้อ 4 ที่มาของทุน** กลุ่มเกษตรกรอาจหาทุนเพื่อดำเนินงานตามวัตถุประสงค์โดยวิธีดังต่อไปนี้

(1) ออกหุ้นขายให้แก่สมาชิก

(2) รับฝากเงินประเภทออมทรัพย์หรือประเภทประจำจากสมาชิกหรือกลุ่มเกษตรกรอื่นตามระเบียบที่ได้รับความเห็นชอบจากนายทะเบียนสหกรณ์

(3) กู้ยืมเงิน

(4) สะสมทุนสำรองและทุนอื่น

(5) รับเงินอุดหนุนหรือทรัพย์สินที่มีผู้ยกให้

**ข้อ 5 การออกหุ้น** กลุ่มเกษตรกรออกหุ้นโดยไม่จำกัดจำนวนมีมูลค่า หุ้นละ[[6]](#footnote-6)………บาท
และสมาชิกเท่านั้นถือหุ้นของกลุ่มเกษตรกรได้

**ข้อ 6 การถือหุ้น** สมาชิกต้องถือหุ้นในกลุ่มเกษตรกร ดังต่อไปนี้

(1) ถือหุ้นเมื่อแรกเข้าเป็นสมาชิกอย่างน้อย[[7]](#footnote-7)……..หุ้น และต้องชำระเต็มมูลค่าหุ้นในคราวเดียวภายในเวลาที่คณะผู้ก่อการกลุ่มเกษตรกร หรือคณะกรรมการดำเนินการกำหนด

(2) ถือหุ้นตามส่วนแห่งเงินกู้ ในอัตราหนึ่งหุ้นต่อจำนวนเงินกู้ทุก ๆ หนึ่งพันบาทเศษของ
หนึ่งพันให้ถือเป็นหนึ่งหุ้น เว้นแต่การกู้คราวนั้นสมาชิกขอรับเป็นสิ่งของก็ให้งดเว้นการถือหุ้นเพิ่มได้

(3) นอกจากถือหุ้นตาม (1) , (2) แล้ว สมาชิกย่อมจะขอถือหุ้นเพิ่มได้ไม่ว่าในเวลาใด ๆ
โดยชำระเต็มมูลค่าหุ้นในคราวเดียว

เมื่อรวมหุ้นที่สมาชิกแต่ละคนถือตาม (1) , (2) และ (3) แล้ว จะต้องไม่เกินหนึ่งในห้าของจำนวนหุ้นทั้งหมดในกลุ่มเกษตรกร

สมาชิกจะโอนหุ้นหรือถอนหุ้นในระหว่างที่ตนเป็นสมาชิกอยู่ไม่ได้

ในระหว่างที่สมาชิกภาพของสมาชิกยังไม่สิ้นสุด กลุ่มเกษตรกรไม่ต้องส่งเงินค่าหุ้นของสมาชิก เพื่อชำระหนี้ให้แก่เจ้าหนี้ซึ่งเป็นบุคคลภายนอกที่มีสิทธิเรียกร้องในหนี้ของสมาชิกเป็นการส่วนตัว

**ข้อ 7 การชำระค่าหุ้น** สมาชิกต้องชำระค่าหุ้นเป็นเงินสดโดยถือปฏิบัติดังนี้

(1) การชำระค่าหุ้นตามข้อ 6(1) และข้อ 6(3) นั้น จะต้องชำระเต็มมูลค่าหุ้นในคราวเดียวภายในเวลาที่คณะกรรมการดำเนินการกำหนด

(2) การชำระค่าหุ้นตามข้อ 6(2) จะต้องชำระค่าหุ้นทุกคราวที่ได้รับเงินกู้จากกลุ่มเกษตรกร

**ข้อ 8** **การโอนหุ้นของสมาชิกซึ่งออกหรือจะออกจากกลุ่มเกษตรกร** การโอนหุ้นซึ่งถืออยู่ในกลุ่มเกษตรกร จะกระทำได้แต่โดยเงื่อนไขดังต่อไปนี้

(1) สมาชิกผู้โอน ได้ออกหรือจะออกจากกลุ่มเกษตรกร และจะโอนหุ้นซึ่งชำระเต็มมูลค่าแล้ว

(2) สมาชิกผู้โอนไม่มีหนี้สินของตนซึ่งต้องรับผิดต่อกลุ่มเกษตรกรโดยตรง

(3) ผู้รับโอนต้องเป็นสมาชิกในกลุ่มเกษตรกรนี้ หรือผู้สมัครซึ่งคณะกรรมการดำเนินการตกลงให้รับเข้าเป็นสมาชิกแล้ว

การโอนหุ้นต้องทำเป็นหนังสือตามแบบที่กลุ่มเกษตรกรกำหนดไว้ โดยลงลายมือชื่อผู้โอนและผู้รับโอน  มีพยานอย่างน้อยสองคนรับรองลายมือชื่อนั้น ๆ

เมื่อผู้จัดการได้สอบสวนพิจารณาแล้วปรากฏว่า การโอนหุ้นได้กระทำถูกต้องและครบถ้วนตามเงื่อนไขดังกล่าวข้างต้น และได้จดแจ้งการโอนทั้งชื่อและที่อยู่ของผู้รับโอนลงในทะเบียนหุ้นแล้วเสร็จ
จึงเป็นอันรับรองการโอนหุ้นนั้น ๆ

ผู้โอนหุ้นต้องเสียค่าธรรมเนียมการจดทะเบียนโอนหุ้น ให้แก่กลุ่มเกษตรกรรายละสิบบาท

**ข้อ 9** **การแจ้งความจำนงเพื่อโอนหุ้น** สมาชิกซึ่งประสงค์จะโอนหุ้นโดยถูกต้องตามเงื่อนไขที่กำหนดในข้อ 8 (1) และ (2) แต่ไม่อาจหาสมาชิกผู้รับโอนได้จะแจ้งความจำนงเพื่อโอนหุ้นไว้ต่อกลุ่มเกษตรกรเป็นหนังสือก็ได้ เมื่อกลุ่มเกษตรกรได้รับแจ้งเช่นนั้นแล้วถ้ามีสมาชิกอื่นมาขอถือหุ้น กลุ่มเกษตรกรจะจัดให้ทำความตกลงกันโอนหุ้น ซึ่งรับแจ้งความจำนงไว้นั้นก่อนการออกหุ้นใหม่

**ข้อ 10 ข้อห้ามในการโอนหรือถอนหุ้น** ตราบเท่าที่ยังเป็นสมาชิกอยู่ สมาชิกจะโอนหรือถอนหุ้นซึ่งตนถืออยู่ในกลุ่มเกษตรกรไม่ว่าบางส่วนหรือทั้งหมดหาได้ไม่ เว้นแต่ที่กล่าวไว้ในข้อ 8

**ข้อ 11 การแจ้งยอดจำนวนหุ้น** กลุ่มเกษตรกรจะแจ้งยอดจำนวนหุ้นที่สมาชิกชำระเต็มมูลค่าแล้วให้สมาชิกแต่ละคนทราบทุกสิ้นปีทางบัญชีของกลุ่มเกษตรกร

**หมวด 4**

**การดำเนินกิจการ การบัญชี และการเงิน**

# **การกู้ยืมเงิน**

**ข้อ 12 วงเงินการกู้ยืม** ทุนที่กลุ่มเกษตรกรจะหามาโดยวิธีกู้ยืมเงินนั้น ต้องไม่เกินวงเงินซึ่ง
ที่ประชุมใหญ่ หรือที่ประชุมของผู้ซึ่งจะเป็นสมาชิกของกลุ่มเกษตรกรกำหนดสำหรับปีหนึ่ง ๆ วงเงินซึ่งกำหนดดังว่านี้ จะต้องได้รับความเห็นชอบจากนายทะเบียนกลุ่มเกษตรกรประจำจังหวัด

ถ้าที่ประชุมใหญ่ยังมิได้กำหนด หรือนายทะเบียนกลุ่มเกษตรกรประจำจังหวัดยังมิได้เห็นชอบวงเงินการกู้ยืมสำหรับปีใดก็ให้กลุ่มเกษตรกรถือใช้วงเงินสำหรับปีก่อนไปพลาง

การรับฝากเงิน

**ข้อ 13 การรับฝากเงิน** กลุ่มเกษตรกรอาจรับฝากเงินประเภทออมทรัพย์ หรือประเภทประจำจากสมาชิกหรือกลุ่มเกษตรกรอื่น ตามระเบียบที่ได้รับความเห็นชอบจากนายทะเบียนสหกรณ์ ในระเบียบดังกล่าวต้องระบุ ข้อกำหนดระเบียบการรับฝากเงินจากสมาชิกหรือกลุ่มเกษตรกรอื่น เกี่ยวกับการรับฝากดอกเบี้ย
การถอนเงินฝากและอื่น ๆ

**การให้เงินกู้**

**ข้อ 14** **การให้กู้เงิน** กลุ่มเกษตรกรให้กู้เงินได้เฉพาะแก่สมาชิกเท่านั้น

ให้คณะกรรมการดำเนินการมีอำนาจพิจารณาวินิจฉัยเรื่องเงินกู้ตามข้อบังคับและตามระเบียบการให้เงินกู้แก่สมาชิกของกลุ่มเกษตรกร

**ข้อ 15 วัตถุประสงค์ของการกู้เงิน** สมาชิกอาจกู้เงินจากกลุ่มเกษตรกรได้แต่เฉพาะเพื่อวัตถุประสงค์ดังต่อไปนี้

(1) เงินกู้ระยะสั้น ได้แก่ เงินเพื่อเป็นค่าใช้จ่ายดำเนินงานในการเกษตรสำหรับฤดูกาลผลิตหนึ่ง ๆ เช่น

(ก) ค่าพันธุ์พืช ปุ๋ย ยากำจัดศัตรูพืชและโรคพืช อาหารสัตว์ วัสดุการเกษตรอย่างอื่น
ค่าเครื่องมือ ค่าซ่อมแซม ค่าซื้อปศุสัตว์หรือสัตว์ปีก หรือสัตว์น้ำเพื่อเลี้ยงขายและค่าจ้างเกี่ยวกับการเกษตร

(ข) ค่าใช้จ่ายในการเตรียมเพื่อขาย แปรรูป และขายผลิตผลการเกษตรซึ่งผู้กู้ผลิตขึ้น

(ค) ค่าเช่าเกี่ยวกับการเกษตร เฉพาะที่ต้องชำระด้วยเงินสด

(ง) ค่าภาษีอากรเกี่ยวกับการเกษตร

(จ) ค่าใช้จ่ายของครัวเรือนตามที่จำเป็น

(2) เงินกู้ระยะปานกลาง ได้แก่ เงินกู้เพื่อการลงทุนในสินทรัพย์การเกษตรซึ่งโดยปกติใช้ประโยชน์ได้เกินกว่าฤดูการผลิตหนึ่ง ๆ เช่น

(ก) บุกเบิกหรือ ปรับปรุงที่ดิน หรือซื้อที่ดินการเกษตร

(ข) สร้างหรือปรับปรุงแหล่งน้ำ คันคู่น้ำ ประตูกักน้ำ และงานปรับปรุงที่ดินอย่างอื่น

(ค) ทำสวน

(ง) วางรูปประกอบการเกษตรขึ้นใหม่เพื่อมีรายได้เพิ่มขึ้น

(จ) ซื้อสัตว์ใช้งาน ซื้อหรือสร้าง หรือปรับปรุงเครื่องมือขนาดใหญ่ เครื่องสูบน้ำ เครื่องจักรกล อุปกรณ์การขนส่ง และอุปกรณ์อื่น ๆ เกี่ยวกับการเกษตร

(ฉ) ซื้อหรือสร้าง หรือปรับปรุงบ้าน โรงเรือน และสิ่งปลูกสร้างอื่น ๆ เกี่ยวกับการเกษตร

(ช) ลงทุนในการเลี้ยงปศุสัตว์ สัตว์ปีก หรือสัตว์น้ำ และลงทุนในกิจกรรมอื่น ๆ ซึ่งเกี่ยวข้องกับการเกษตร

(ซ) ชำระหนี้สินเดิมเกี่ยวกับการเกษตร

**ข้อ 16** **ให้คณะกรรมการดำเนินการมีอำนาจกำหนดระเบียบการให้เงินกู้แก่สมาชิก** ในระเบียบดังกล่าวต้องระบุวัตถุประสงค์ของเงินกู้ จำนวนขั้นสูงของเงินกู้ ระยะเวลาแห่งเงินกู้ หลักประกันเงินกู้
วิธีให้เงินกู้ การชำระหนี้เงินกู้ ดอกเบี้ยเงินกู้ การเรียกคืนเงินกู้

**การรวบรวมผลิตผลหรือผลิตภัณฑ์ของสมาชิก**

**ข้อ 17** **การรวบรวมผลิตผลหรือผลิตภัณฑ์ของสมาชิก** กลุ่มเกษตรกรอาจจัดให้มีอุปกรณ์หรือพาหนะเพื่อเก็บรักษาและรับฝาก หรือขนส่งผลิตผล หรือผลิตภัณฑ์ของสมาชิกโดยปลอดภัย ประหยัดและจะจัดการขาย หรือแปรรูปออกขาย ทั้งนี้ รวมทั้งผลิตผลส่วนสำหรับชำระหนี้เงินกู้ และส่วนอื่น ๆ ด้วย

ผลิตผลส่วนสำหรับชำระหนี้เงินกู้ ซึ่งกลุ่มเกษตรกรเก็บรักษาไว้นั้นจะถอนคืนไม่ได้ และให้ถือว่าสมาชิกผู้เกี่ยวข้องเป็นอันยินยอมให้กลุ่มเกษตรกรจัดการขายตามที่กลุ่มเกษตรกรเห็นสมควร

ให้คณะกรรมการดำเนินการมีอำนาจกำหนดระเบียบการเก็บรักษา การขนส่ง และจัดการขายผลิตผลและผลิตภัณฑ์ของสมาชิก ทั้งนี้ โดยได้รับความเห็นชอบจากนายทะเบียนกลุ่มเกษตรกรประจำจังหวัด

##### การจัดหาสิ่งของที่สมาชิกต้องการมาจำหน่าย

**ข้อ 18** **การจัดหาสิ่งของที่สมาชิกต้องการมาจำหน่าย** กลุ่มเกษตรกรอาจจัดหาสิ่งของที่ใช้ในการเกษตรกรรม เครื่องอุปโภคบริโภค และสิ่งของอย่างอื่น ซึ่งบรรดาสมาชิกมีความต้องการมาจำหน่าย
ในการจัดซื้อแต่ละคราวนั้นให้กลุ่มเกษตรกรสอบถามความต้องการของบรรดาสมาชิกล่วงหน้า และจัดซื้อสิ่งของมาตามที่สมาชิกเหล่านั้นสั่งซื้อ แล้วจัดจำหน่ายแก่สมาชิกโดยเร็ว สมาชิกผู้ซื้อต้องชำระราคาสิ่งของด้วยเงินสด หรือให้หักชำระจากเงินกู้ของตน หรือหักชำระจากเงินราคาผลิตผล หรือผลิตภัณฑ์ของตนซึ่งได้ส่งมอบให้
กลุ่มเกษตรกรจัดการขาย

**การส่งเสริมและเผยแพร่วิชาการเกษตร การผลิตทางอุตสาหกรรม**

**หรือ การประกอบอาชีพ**

**ข้อ 19** **การส่งเสริมและเผยแพร่วิชาการเกษตร** การผลิตทางอุสาหกรรม หรือการประกอบอาชีพ กลุ่มเกษตรกรอาจจัดให้มีการส่งเสริมและเผยแพร่วิชาการเกษตร ให้คำแนะนำในการจัดการเกษตร ตลอดจนการผลิตทางอุตสาหกรรม เพื่อให้สินค้ามีคุณภาพดี หรือการประกอบอาชีพในหมู่สมาชิก หรือครอบครัวของสมาชิกโดยทางที่ประชุมหน่วยและโดยวิธีอื่น ๆ ทั้งนี้ โดยร่วมมือกับเจ้าหน้าที่ของกระทรวงเกษตรและสหกรณ์และเจ้าหน้าที่อื่นที่เกี่ยวข้อง เพื่อประโยชน์ในการนี้กรรมการดำเนินการ หรือเจ้าหน้าที่กลุ่มเกษตรกร หรือพนักงานเจ้าหน้าที่ อาจเข้าตรวจดูการดำเนินงานเกษตรของสมาชิกในเวลาอันสมควรได้เสมอ

ทั้งนี้ เป็นหน้าที่ของสมาชิกต้องอำนวยความสะดวก ร่วมมือและปฏิบัติตาม

**การจัดให้มีเครื่องมือ เครื่องจักรกล ปศุสัตว์เกี่ยวกับการผลิต**

**หรือโรงงานอุตสาหกรรม**

**ข้อ 20** **การจัดให้มีเครื่องมือ เครื่องจักรกล** **ปศุสัตว์เกี่ยวกับการผลิตหรือโรงงานอุตสาหกรรม** กลุ่มเกษตรกรอาจจัดให้มีเครื่องมือ เครื่องจักรกล ปศุสัตว์เกี่ยวกับการผลิต หรือเกี่ยวกับอุตสาหกรรมในครัวเรือนสำหรับสมาชิกใช้ประโยชน์ โดยเสียค่าตอบแทน หรือจัดให้มีโรงงานอุตสาหกรรม เพื่อแปรรูปผลิตผล หรือเพื่อผลิตสินค้าที่มีคุณภาพตามที่ตลาดต้องการ

**การสงเคราะห์หรือส่งเสริมสวัสดิการในหมู่สมาชิกและครอบครัว**

**ข้อ 21** **การสงเคราะห์หรือส่งเสริมสวัสดิการในหมู่สมาชิกและครอบครัว** กลุ่มเกษตรกรอาจจัดให้มีทุนสงเคราะห์ต่าง ๆ ในหมู่สมาชิกและครอบครัวรวมทั้งเจ้าหน้าที่ของกลุ่มเกษตรกรและครอบครัวหรือจัดให้มีทุนอื่น ๆ เพื่อส่งเสริมสวัสดิการในหมู่บุคคลดังกล่าว

ทุนเพื่อประโยชน์ดังกล่าวในวรรคแรก ต้องได้มาจากค่าบำรุงจากบุคคลผู้ได้รับประโยชน์หรือเงินอุดหนุนจากรัฐบาล หรือเงินหรือทรัพย์สินที่มีผู้อุทิศให้ หรือทุนซึ่งจัดสรรจากกำไรสุทธิของกลุ่มเกษตรกร

**ทรัพย์สินของกลุ่มเกษตรกร**

**ข้อ 22** **ทรัพย์สินของกลุ่มเกษตรกร** กลุ่มเกษตรกรย่อมทำการต่าง ๆ เกี่ยวกับทรัพย์สินของกลุ่มเกษตรกรตามที่ระบุไว้ในข้อ 3(14) นั้นได้ แต่เฉพาะในกรณีที่เกี่ยวกับอสังหาริมทรัพย์และสังหาริมทรัพย์อันเป็นอุปกรณ์สำหรับสมาชิกใช้ประโยชน์เพื่อเก็บรักษาหรือแปรรูปผลิตผลของสมาชิก อุปกรณ์การขนส่ง
และอื่น ๆ ทำนองเดียวกันต้องได้รับความเห็นชอบจากนายทะเบียนกลุ่มเกษตรกรประจำจังหวัดก่อน

**การลงลายมือชื่อแทนกลุ่มเกษตรกร**

**ข้อ 23 การลงลายมือชื่อแทนกลุ่มเกษตรกร** การลงลายมือชื่อแทนกลุ่มเกษตรกรเพื่อให้มีผลผูกพันกลุ่มเกษตรกรนั้น ให้กำหนดไว้ดังต่อไปนี้

(1) ในหนังสือกู้ยืมซึ่งกลุ่มเกษตรกรเป็นผู้กู้ยืม การจำนองซึ่งกลุ่มเกษตรกรเป็นผู้จำนอง การเบิกหรือรับเงินกู้ การลงนามในเช็ค ตราสารเปลี่ยนมืออย่างอื่น ตลอดจนการถอนเงินฝาก หรือเงินลงทุนของ
กลุ่มเกษตรกร จะต้องลงลายมือชื่อของประธานกรรมการ หรือรองประธานกรรมการ หรือเลขานุการ หรือเหรัญญิก หรือผู้จัดการรวมสองคน

(2) ในนิติกรรมและเอกสารทั้งปวง ใบรับเงินค่าหุ้น ใบชำระหนี้เงินกู้ การรับจำนอง และอื่น ๆ (นอกจากที่กล่าวไว้ใน (1) ข้างบนนี้) จะต้องลงลายมือชื่อของประธานกรรมการ หรือรองประธานกรรมการ
หรือเลขานุการ หรือเหรัญญิก หรือผู้จัดการ คนใดคนหนึ่ง

**งบแสดงฐานะการเงินกับทะเบียนเกษตรกรรมอื่น ๆ**

**ข้อ 24 งบแสดงฐานะการเงินกับทะเบียนเกษตรกรรมอื่น ๆ** สมาชิกทุกคนต้องให้ข้อความจริงและร่วมมือกับกรรมการดำเนินการ หรือเจ้าหน้าที่ของกลุ่มเกษตรกร หรือพนักงานเจ้าหน้าที่ หรือเจ้าหน้าที่
ซึ่งได้รับมอบหมายจากพนักงานเจ้าหน้าที่ ในการจัดทำงบแสดงฐานะการเงิน งบรายได้และค่าใช้จ่ายกับทะเบียนเกษตรกรรมอื่น ๆ ตามที่เหมาะเป็นการประจำปี ทั้งนี้ เพื่อเป็นทางควบคุมการดำเนินงานเกษตรกรรมให้ได้ผลดีขึ้นและเพื่อประโยชน์ในการกู้เงิน ตลอดจนแสดงฐานะการเงินเปรียบเทียบของสมาชิกด้วย

**งบแสดงฐานะการเงิน**

**ข้อ 25** **ปีทางบัญชีของกลุ่มเกษตรกร** ซึ่งมีระยะเวลาสิบสองเดือนให้สิ้นสุดในวันที่[[8]](#footnote-8)…..ทุกปี

**ข้อ 26** **[[9]](#footnote-9)งบแสดงฐานะการเงิน** ให้กลุ่มเกษตรกรจัดทำงบแสดงฐานะการเงิน ณ วันสิ้นปีทางบัญชีทุกปี เว้นแต่นายทะเบียนกลุ่มเกษตรกรประจำจังหวัดสั่งเป็นอย่างอื่น และจัดให้ผู้สอบบัญชีตรวจสอบ

งบแสดงฐานะการเงินนั้น ต้องมีรายการแสดงสินทรัพย์ หนี้สิน และทุนของกลุ่มเกษตรกรกับทั้งบัญชีกำไรขาดทุนตามแบบที่นายทะเบียนสหกรณ์กำหนด

**ข้อ 27** **รายงานประจำปี** ให้กลุ่มเกษตรกรจัดทำรายงานประจำปี แสดงผลการดำเนินการของกลุ่มเกษตรกรถึงวันสิ้นปีทางบัญชีทุกปี

**ข้อ 28 การเสนองบแสดงฐานะการเงินและรายงานประจำปี** ให้คณะกรรมการดำเนินการเสนองบแสดงฐานะการเงินซึ่งผู้สอบบัญชีได้ตรวจสอบและรับรองแล้วต่อที่ประชุมใหญ่ เพื่ออนุมัติภายใน
หนึ่งร้อยห้าสิบวันนับแต่วันสิ้นปีทางบัญชีของกลุ่มเกษตรกร และเสนอรายงานประจำปีต่อที่ประชุมใหญ่ในคราวเดียวกัน

ให้กลุ่มเกษตรกรส่งสำเนารายงานประจำปีกับงบแสดงฐานะการเงินไปยังนายทะเบียน
กลุ่มเกษตรกรประจำจังหวัด ภายในสามสิบวันนับแต่วันที่มีการประชุมใหญ่ดังกล่าวในวรรคก่อน

**กำไรสุทธิประจำปี**

**ข้อ 29** **การจัดสรรกำไรสุทธิประจำปี** ในการจัดสรรกำไรสุทธิประจำปีของกลุ่มเกษตรกร
ให้กันไว้เป็นทุนสำรองไม่น้อยกว่าร้อยละสิบของกำไรสุทธิ

กำไรสุทธิประจำปีที่เหลือจากการจัดสรรเป็นทุนสำรอง ที่ประชุมใหญ่อาจพิจารณาจัดสรรได้ดังต่อไปนี้

(1) เป็นเงินปันผลตามหุ้นที่ชำระแล้ว ให้แก่ผู้ซึ่งเป็นสมาชิกอยู่ในวันสิ้นปีทางบัญชีนั้น แต่ต้องไม่เกินอัตราที่นายทะเบียนสหกรณ์กำหนด

(2) เป็นเงินเฉลี่ยคืนให้แก่ผู้ซึ่งเป็นสมาชิกอยู่ในวันสิ้นปีทางบัญชีนั้นตามส่วนธุรกิจที่สมาชิกได้ทำไว้กับกลุ่มเกษตรกรในระหว่างปี

(3) เป็นเงินโบนัสให้แก่ผู้ซึ่งเป็นกรรมการดำเนินการ ผู้ตรวจสอบกิจการและเจ้าหน้าที่ของกลุ่มเกษตรกร ไม่เกินร้อยละสิบของกำไรสุทธิ

(4) เป็นทุนศึกษาอบรมทางวิชาการเกษตรกรรมไม่เกินร้อยละสิบของกำไรสุทธิ

(5) เป็นทุนสะสมเพื่อให้การสงเคราะห์แก่สมาชิกและครอบครัว ไม่เกินร้อยละสิบของกำไรสุทธิ

(6) เป็นทุนสะสมเพื่อสาธารณประโยชน์ไม่เกินร้อยละสิบของกำไรสุทธิ

(7) เป็นทุนสะสมเพื่อจัดให้มีสำนักงานของกลุ่มเกษตรกร หรือทรัพย์สินที่ใช้สำหรับการเก็บรักษาหรือแปรรูปผลิตผลเกษตรกรรม รวมทั้งการปรับปรุงและต่อเติมสำนักงานหรือทรัพย์สินนั้น

กำไรสุทธิประจำปีของกลุ่มเกษตรกร ซึ่งคณะกรรมการดำเนินการเสนอแนะให้ที่ประชุมใหญ่จัดสรรหากที่ประชุมใหญ่พิจารณาแล้วเห็นว่า รายการใดไม่สมควรจัดสรรหรือตัดจำนวนให้น้อยลงก็ดี ยอดเงินจำนวนดังกล่าวให้สมทบเป็นทุนสำรองทั้งสิ้น

**การรับเงินอุดหนุนหรือทรัพย์สิน**

**ข้อ 30 การรับเงินอุดหนุนหรือทรัพย์สิน** การรับเงินอุดหนุน หรือทรัพย์สินจากทางราชการหน่วยงานของต่างประเทศ หรือบุคคลอื่นใด ถ้าการให้เงินอุดหนุน หรือทรัพย์สินนั้นกำหนดไว้เพื่อการใดให้ใช้เพื่อการนั้น ถ้ามิได้กำหนดไว้ให้จัดสรรเงินอุดหนุน หรือทรัพย์สินนั้นเป็นทุนสำรองของกลุ่มเกษตรกร

**ทุนสำรอง**

**ข้อ 31 สภาพแห่งทุนสำรอง** ทุนสำรองเป็นของกลุ่มเกษตรกรโดยส่วนรวม สมาชิกจะแบ่งปันกันไม่ได้ หรือจะเรียกร้องแม้ส่วนใดส่วนหนึ่งก็ไม่ได้

บรรดาเงินอุดหนุน หรือทรัพย์สินที่มีผู้ยกให้ ถ้าผู้ยกให้มิได้กำหนดใช้เพื่อการใด ให้จัดสรร
เงินอุดหนุน หรือทรัพย์สินนั้นเป็นทุนสำรองของกลุ่มเกษตรกร

อนึ่ง จำนวนเงินซึ่งกลุ่มพึงจ่ายแก่บุคคลใดก็ตาม ถ้าไม่มีการเรียกร้องจนพ้นกำหนดอายุความ ก็ให้สมทบจำนวนเงินเป็นทุนสำรอง

ทุนสำรองนี้จะถอนจากบัญชีได้ก็แต่เพื่อชดเชยการขาดทุนเท่านั้น

**ทุนสะสมอื่นตามที่จัดสรรกำไรสุทธิ**

**ข้อ 32** ให้กลุ่มเกษตรกรสะสมทุนการศึกษาอบรมทางวิชาการ ตามข้อ 29(4) ไว้สำหรับถอนไปใช้จ่ายเพื่อการศึกษาอบรม หรือเผยแพร่เกี่ยวกับกิจการกลุ่มเกษตรกรหรือการประกอบอาชีพเกษตรกรรมตามที่คณะกรรมการดำเนินการเห็นสมควร

 เมื่อกลุ่มเกษตรกรมีการจัดสรรกำไรสุทธิเป็นทุนสะสมใด ๆ ให้คณะกรรมการดำเนินการกำหนดระเบียบในการใช้ทุนสะสมนั้นไว้ด้วย

**การฝากหรือลงทุนเงินของกลุ่มเกษตรกร**

**ข้อ 33** **การฝากหรือลงทุนเงินของกลุ่มเกษตรกร** เงินของกลุ่มเกษตรกรนั้นกลุ่มเกษตรกรอาจฝากหรือลงทุนดังต่อไปนี้

(1) ฝากในธนาคารเพื่อการเกษตรและสหกรณ์การเกษตร หรือธนาคารออมสิน หรือธนาคารอื่นที่ช่วยเหลือทางการเงินแก่กลุ่มเกษตรกร

(2) ฝากในธนาคารอื่น (ในกรณีที่ไม่มีธนาคารตาม (1)) ทั้งนี้ โดยได้รับความเห็นชอบจาก
นายทะเบียนกลุ่มเกษตรกรประจำจังหวัด

(3) ซื้อหลักทรัพย์ของรัฐบาลไทย

**สมุดทะเบียน และเอกสารอื่น ๆ**

**ข้อ 34** **สมุด งบแสดงฐานะการเงิน ข้อบังคับ ระเบียบและกฎหมาย** ให้กลุ่มเกษตรกรมีสมุดรายงานการประชุมคณะกรรมการดำเนินการ รายงานประชุมใหญ่ งบแสดงฐานะการเงิน รายงานประจำปี ข้อบังคับ ระเบียบและกฎหมายว่าด้วยกลุ่มเกษตรกร ไว้ที่สำนักงานกลุ่มเกษตรกร เพื่อให้สมาชิกขอตรวจดูได้โดยไม่ต้องเสียค่าธรรมเนียม

**ข้อ 35 บัญชีและทะเบียนต่าง ๆ** ให้กลุ่มเกษตรกร จัดทำและเก็บรักษา บัญชีและทะเบียนต่าง ๆ ตามแบบที่นายทะเบียนกลุ่มเกษตรกรกำหนด โดยสมาชิกมีสิทธิขอตรวจดูบรรดาเอกสารเหล่านี้ได้

**ข้อ 36** **ทะเบียนสมาชิกและทะเบียนหุ้น** ให้กลุ่มเกษตรกร จัดทำและเก็บรักษาทะเบียนสมาชิกและทะเบียนหุ้นตามแบบที่นายทะเบียนสหกรณ์กำหนด ไว้ที่สำนักงานของกลุ่มเกษตรกร และให้ส่งสำเนาทะเบียนนั้นแก่นายทะเบียนกลุ่มเกษตรกรประจำจังหวัด ภายในหกสิบวันนับแต่วันรับใบทะเบียนจัดตั้งกลุ่มเกษตรกร

เมื่อมีการเปลี่ยนแปลงรายการทะเบียนสมาชิกและทะเบียนหุ้น ให้กลุ่มเกษตรกรแจ้งการเปลี่ยนแปลงเป็นหนังสือต่อนายทะเบียนกลุ่มเกษตรกรประจำจังหวัด ภายในสามสิบวันนับแต่ วันสิ้นปีทางบัญชีของกลุ่มเกษตรกร

**การตรวจสอบบัญชี และการกำกับ ดูแล กลุ่มเกษตรกร**

**ข้อ 37 การตรวจสอบบัญชี** บัญชีของกลุ่มเกษตรกรนั้น ต้องตรวจสอบอย่างน้อยปีละครั้ง โดยผู้สอบบัญชีซึ่งนายทะเบียนสหกรณ์แต่งตั้ง

**ข้อ 38** **การตรวจสอบกิจการและภาวะการเงิน** พนักงานเจ้าหน้าที่ซึ่งนายทะเบียน
กลุ่มเกษตรกรมอบหมาย มีอำนาจหน้าที่ตรวจสอบกิจการและภาวะการเงินของกลุ่มเกษตรกรตามที่
นายทะเบียนกลุ่มเกษตรกรกำหนด ทั้งนี้ เพื่อความมั่นคงของกลุ่มเกษตรกร

**ข้อ 39 การชี้แจงข้อเท็จจริง** การส่งเอกสาร หรือการส่งรายงาน ให้คณะกรรมการดำเนินการ ผู้ตรวจสอบกิจการ เจ้าหน้าที่ของกลุ่มเกษตรกร หรือสมาชิก ชี้แจงข้อเท็จจริงเกี่ยวกับกิจการของกลุ่มเกษตรกร หรือให้ส่งเอกสารเกี่ยวกับการดำเนินงาน หรือรายงานการประชุมของกลุ่มเกษตรกรแก่นายทะเบียนกลุ่มเกษตรกรประจำจังหวัด ผู้สอบบัญชี พนักงานเจ้าหน้าที่ หรือพนักงานเจ้าหน้าที่ซึ่งนายทะเบียนกลุ่มเกษตรกรมอบหมาย

**ข้อ 40 การอำนวยความสะดวกในการตรวจสอบ** นายทะเบียนกลุ่มเกษตรกร ผู้สอบบัญชีหรือพนักงานเจ้าหน้าที่ซึ่งนายทะเบียนกลุ่มเกษตรกรมอบหมาย มีอำนาจเข้าไปตรวจสอบในสำนักงานของ
กลุ่มเกษตรกรระหว่างเวลาทำงานของกลุ่มเกษตรกรได้ เพื่อการนี้ให้คณะกรรมการดำเนินการ ผู้ตรวจสอบกิจการ เจ้าหน้าที่ของกลุ่มเกษตรกรหรือสมาชิกซึ่งเป็นผู้เกี่ยวข้องอำนวยความสะดวกและช่วยเหลือ หรือให้คำชี้แจงแก่ผู้ตรวจสอบ

**หมวด 5**

**สมาชิก**

**ข้อ 41 สมาชิก** สมาชิกนั้น คือ

(1) ผู้ลงชื่อในคำขอจดทะเบียนจัดตั้งกลุ่มเกษตรกร และผู้ที่มีชื่ออยู่ในบัญชีรายชื่อของผู้ซึ่ง

จะเป็นสมาชิกของกลุ่มเกษตรกร และได้ชำระค่าหุ้นตามจำนวนที่จะถือครบถ้วนแล้ว

(2) ผู้ได้รับเลือกเข้าเป็นสมาชิกตามข้อบังคับ ที่ได้ลงลายมือชื่อในทะเบียนสมาชิก และได้ชำระค่าหุ้นตามจำนวนที่จะถือครบถ้วนแล้ว

**ข้อ 42** **คุณสมบัติและลักษณะของสมาชิก** สมาชิกกลุ่มเกษตรกรต้อง

(1) เป็นบุคคลธรรมดา บรรลุนิติภาวะ และมีสัญชาติไทย

(2) เป็นผู้ประกอบอาชีพเกษตรกรรมเป็นหลัก และมีกิจการหรือภูมิลำเนาอยู่ในท้องที่ที่
กลุ่มเกษตรกรนี้ดำเนินกิจการอยู่

(3) ไม่เป็นบุคคลล้มละลาย

(4) ไม่เป็นสมาชิกของกลุ่มเกษตรกรอื่นในขณะเดียวกัน และในครอบครัวหนึ่งให้เป็นสมาชิกได้หนึ่งคน (ครอบครัวหนึ่ง หมายถึง สามี ภรรยา ที่จดทะเบียนสมรสและลูกที่ยังไม่บรรลุนิติภาวะ)

(5) ไม่เป็นบุคคลไร้ความสามารถ หรือเสมือนไร้ความสามารถ และมีความประพฤติดี

**ข้อ 43 การรับเข้าเป็นสมาชิก** ผู้สมัครเข้าเป็นสมาชิก ต้องยื่นใบสมัครตามแบบที่กำหนดไว้ถึงคณะกรรมการดำเนินการ

(1) ผู้สมัครจะต้องเข้าสังกัดหน่วย หรือกลุ่มกิจกรรมเกษตรที่มีอยู่ ทั้งนี้ ให้ยื่นใบสมัครดังกล่าวในวรรคแรกผ่านหัวหน้าหน่วย หรือกลุ่มกิจกรรมนั้น

(2) เมื่อคณะกรรมการดำเนินการได้สอบสวนพิจารณาเป็นที่พอใจว่าผู้สมัครนั้นมีคุณสมบัติและลักษณะถูกต้อง และเข้าใจความในข้อบังคับของกลุ่มเกษตรกรโดยตลอด และเห็นสมควรรับเป็นสมาชิกได้ ก็ให้แจ้งผู้สมัครนั้นชำระค่าธรรมเนียมแรกเข้าและค่าหุ้น เมื่อได้ชำระแล้วจึงถือว่าได้เข้าเป็นสมาชิกของ
กลุ่มเกษตรกร

(3) ให้คณะกรรมการดำเนินการเสนอเรื่องการรับสมาชิกเข้าใหม่ให้ที่ประชุมใหญ่คราวถัดไปทราบ

(4) ถ้าคณะกรรมการดำเนินการไม่ยอมรับผู้สมัครเข้าเป็นสมาชิกด้วยเหตุใด ๆ เมื่อผู้สมัครร้องขอ ก็ให้คณะกรรมการดำเนินการนำเรื่องเสนอที่ประชุมใหญ่เพื่อวินิจฉัยชี้ขาดมติแห่งที่ประชุมใหญ่ให้รับเป็นสมาชิกในกรณีดังว่านี้ ให้ถือเสียงไม่น้อยกว่าสองในสามของสมาชิกซึ่งมาประชุม

**ข้อ 44 การปฏิบัติตามข้อบังคับ** สมาชิกต้องปฏิบัติตามข้อบังคับ ระเบียบและมติที่ประชุมใหญ่ของกลุ่มเกษตรกร ตลอดจนของที่ประชุมหน่วย หรือกลุ่มกิจกรรมซึ่งตนสังกัดทุกประการ

**ข้อ 45 ค่าธรรมเนียมแรกเข้า** ผู้เข้าเป็นสมาชิกต้องชำระค่าธรรมเนียมแรกเข้าให้แก่
กลุ่มเกษตรกร คนละ….…….บาท ในวันลงลายมือชื่อในทะเบียนสมาชิก ค่าธรรมเนียมแรกเข้านี้ให้ถือเป็นรายได้ของกลุ่มเกษตรกร จะเรียกคืนไม่ได้

**ข้อ 46** **สิทธิและหน้าที่ในฐานะสมาชิก** ผู้เข้าเป็นสมาชิกต้องลงลายมือชื่อของตนเอง
ในทะเบียนสมาชิกกับทั้งชำระค่าธรรมเนียมแรกเข้าและค่าหุ้นตามจำนวนที่จะถือครบถ้วน เมื่อได้ปฏิบัติดังนี้แล้วจึงจะถือว่าได้สิทธิในฐานะสมาชิกได้

(ก) สิทธิของสมาชิกมีดังนี้

(1) เข้าร่วมประชุมใหญ่ เพื่อเสนอความคิดเห็นหรือออกเสียงลงคะแนน

(2) เข้าชื่อเรียกประชุมใหญ่วิสามัญ

(3) เสนอหรือได้รับเลือกตั้งเป็นกรรมการดำเนินการกลุ่มเกษตรกร หรือผู้ตรวจสอบกิจการ

(4) สิทธิอื่น ๆ ที่กำหนดไว้ในข้อบังคับและระเบียบของกลุ่มเกษตรกร

(ข) หน้าที่ของสมาชิกมีดังนี้

(1) ปฏิบัติตามกฎหมาย ระเบียบ ข้อบังคับ มติ และคำสั่งของกลุ่มเกษตรกร

(2) เข้าร่วมประชุมทุกครั้งที่กลุ่มเกษตรกรนัดหมาย

(3) ส่งเสริมสนับสนุนกิจการของกลุ่มเกษตรกร เพื่อให้กลุ่มเกษตรกรเป็นองค์กรเข้มแข็ง

(4) สอดส่อง ดูแล กิจการของกลุ่มเกษตรกร

(5) ร่วมมือกับคณะกรรมการดำเนินการเพื่อพัฒนากลุ่มเกษตรกรให้เจริญรุ่งเรืองและมั่นคง

**ข้อ 47 การเปลี่ยนชื่อ สัญชาติ หรือที่อยู่** สมาชิกคนใดเปลี่ยนแปลงชื่อ สัญชาติ หรือที่อยู่ ต้องแจ้งให้กลุ่มเกษตรกรทราบโดยเร็ว

**การขาดจากสมาชิกภาพ**

**ข้อ 48** **เหตุที่สมาชิกขาดจากสมาชิกภาพ** สมาชิกขาดจากสมาชิกภาพเพราะเหตุใด ๆ ดังต่อไปนี้

(1) ตาย

(2) ลาออก ตามข้อ 49

(3) ขาดคุณสมบัติ ตามข้อ 42

(4) เลิกประกอบอาชีพเกษตรกรรมในท้องที่ของกลุ่มเกษตรกร

(5) ถูกให้ออกจากกลุ่มเกษตรกร

**ข้อ 49** **การลาออกจากกลุ่มเกษตรกร** สมาชิกผู้ไม่มีหนี้สินอยู่ต่อกลุ่มเกษตรกรในฐานะผู้กู้ หรือผู้ค้ำประกันเงินกู้ หรือหนี้สินอื่นที่ผูกพันจะต้องชำระต่อกลุ่มเกษตรกร อาจขอลาออกจากกลุ่มเกษตรกรได้ โดยแสดงความจำนงเป็นหนังสือต่อคณะกรรมการดำเนินการ และเมื่อคณะกรรมการดำเนินการได้สอบสวนเห็นว่าเป็นการชอบด้วยข้อบังคับและอนุญาต ให้ขาดจากสมาชิกภาพในวันที่คณะกรรมการดำเนินการอนุญาต

**ข้อ 50** **การให้ออกจากกลุ่มเกษตรกร** สมาชิกอาจถูกให้ออกจากกลุ่มเกษตรกรเพราะ
เหตุใด ๆ ดังต่อไปนี้

(1) ไม่ชำระค่าธรรมเนียมแรกเข้าภายในระยะเวลาที่คณะกรรมการดำเนินการกำหนด

(2) มีกรณีใด ๆ ซึ่งกลุ่มเกษตรกรต้องเรียกคืนเงินกู้

(3) ได้รับโทษจำคุกโดยคำพิพากษาถึงที่สุดให้จำคุก เว้นแต่ความผิดลหุโทษ หรือความผิดที่มีกำหนดขั้นลหุโทษ หรือความผิดอันได้กระทำโดยประมาท

(4) จงใจฝ่าฝืนไม่ปฏิบัติตามกฎหมาย ข้อบังคับ หรือระเบียบ หรือมติที่ประชุมใหญ่ของ
กลุ่มเกษตรกร หรือของที่ประชุมหน่วยซึ่งตนสังกัด หรือประพฤติ หรือกระทำการใด ๆ อันเป็นเหตุให้เห็นว่า
ไม่ซื่อสัตย์สุจริต หรือเสื่อมเสียต่อกลุ่มเกษตรกรหรือขบวนการกลุ่มเกษตรกรหรือหน่วยไม่ว่าโดยประการใด ๆ

เมื่อคณะกรรมการดำเนินการได้สอบสวนพิจารณาปรากฏว่า สมาชิกมีเหตุใด ๆ ดังกล่าวข้างต้นนี้ และได้ลงมติให้สมาชิกออกโดยคะแนนเสียงไม่น้อยกว่าสองในสามของจำนวนกรรมการดำเนินการทั้งหมดแล้ว ก็เป็นอันถือว่าสมาชิกนั้นถูกให้ออกจากกลุ่มเกษตรกร

สมาชิกที่ถูกให้ออกจากกลุ่มเกษตรกรมีสิทธิยื่นอุทธรณ์ต่อที่ประชุมใหญ่โดยให้ยื่นอุทธรณ์ต่อ
ผู้ตรวจสอบกิจการภายในหกสิบวันนับแต่วันที่ได้รับแจ้งให้ออกจากกลุ่มเกษตรกร คำวินิจฉัยของที่ประชุมใหญ่ให้เป็นที่สุด

**ข้อ 51** **การจ่ายคืนจำนวนเงินของสมาชิกซึ่งออกจากกลุ่มเกษตรกร** ภายใต้ข้อบังคับข้อ 54 กลุ่มเกษตรกรจะจ่ายคืนค่าหุ้นของสมาชิกซึ่งออกเพราะเหตุตามข้อ 48 (1) (2) (3) และ (4) ก่อนค่าหุ้นของสมาชิกซึ่งออกเพราะเหตุอื่น พร้อมด้วยเงินปันผลและเงินเฉลี่ยคืนค้างจ่ายบรรดาที่สมาชิกนั้นมีอยู่ในกลุ่มเกษตรกร
คืนให้แก่ผู้มีสิทธิได้รับ โดยเฉพาะค่าหุ้นนั้นผู้มีสิทธิได้รับจะเรียกให้กลุ่มเกษตรกรจ่ายคืนทันทีโดยไม่มีเงินปันผลและเงินเฉลี่ยคืนสำหรับปีที่ออกนั้น หรือจะเรียกให้จ่ายคืนภายหลังวันสิ้นปีทางบัญชีที่ออก โดยได้รับเป็นเงินปันผลและเงินเฉลี่ยคืนสำหรับปีที่ออกนั้นด้วยในเมื่อที่ประชุมใหญ่มีมติให้จัดสรรกำไรสุทธิประจำปีนั้นแล้วก็ได้สุดแต่จะเลือก ส่วนเงินรับฝากและดอกเบี้ยนั้นกลุ่มเกษตรกรจะจ่ายคืนให้ตามระเบียบของกลุ่มเกษตรกร เว้นแต่สมาชิกที่ขาดจากสมาชิกภาพเพราะเหตุต้องคำพิพากษาให้ล้มละลาย กลุ่มเกษตรกรจะจ่ายค่าหุ้น เงินรับฝาก เงินปันผลและเงินเฉลี่ยคืนกับดอกเบี้ยค้างจ่ายบรรดาที่สมาชิกนั้นมีอยู่ในกลุ่มเกษตรกรคืนให้ตามกฎหมายล้มละลาย

ถ้าในปีใดจำนวนค่าหุ้นที่ถอนคืนเนื่องจากสมาชิกขาดจากสมาชิกภาพจะเกินร้อยละสิบ
แห่งทุนเรือนหุ้นของกลุ่มเกษตรกรตามที่มีอยู่ในวันต้นปีนั้น คณะกรรมการดำเนินการมีอำนาจให้รอการจ่ายคืนค่าหุ้นของสมาชิกที่ขาดจากสมาชิกภาพรายต่อไปในปีนั้นไว้จนถึงปีทางบัญชีใหม่

ในกรณีที่สมาชิกขาดสมาชิกภาพเพราะเหตุตามข้อ 48 (5) นั้น กลุ่มเกษตรกรจะจ่ายค่าหุ้น
เงินปันผลและเงินเฉลี่ยคืนกับดอกเบี้ยค้างจ่ายบรรดาที่สมาชิกนั้นมีอยู่ในกลุ่มเกษตรกรคืนให้ภายในเวลา
อันสมควรโดยไม่มีเงินปันผลหรือเงินเฉลี่ยคืนตั้งแต่ปีที่ออกจากกลุ่มเกษตรกร หรือหากสมาชิกขอให้จ่ายค่าหุ้นภายหลังวันสิ้นปีทางบัญชี โดยขอรับเงินปันผลและเงินเฉลี่ยคืนในปีนั้นภายหลังที่ที่ประชุมใหญ่ได้พิจารณาจัดสรรกำไรสุทธิประจำปีก็ได้ ส่วนเงินรับฝากและดอกเบี้ยนั้นกลุ่มเกษตรกรจะจ่ายให้ตามระเบียบของกลุ่มเกษตรกร

กรณีกลุ่มเกษตรกรขาดทุนสะสมหรือมีแนวโน้มจะขาดทุนสะสม ให้ชะลอการจ่ายคืนค่าหุ้นแก่สมาชิกที่พ้นจากสมาชิกภาพในระหว่างปี จนกว่าจะปิดบัญชีประจำปี และให้คำนวณเงินค่าหุ้นจ่ายคืนต่อหุ้น
ที่จะจ่ายคืนแก่สมาชิก โดยนำทุนเรือนหุ้นทั้งหมด หักด้วยขาดทุนสะสมคงเหลือและหนี้สินทั้งสิ้น แล้วนำมาเฉลี่ยโดยใช้จำนวนหุ้นทั้งสิ้นเป็นฐานในการคำนวณ

เมื่อกลุ่มเกษตรกรมีการคำนวณมูลค่าหุ้นที่จะจ่ายคนต่อหุ้นแล้วในปีต่อ ๆ ไปกลุ่มเกษตรกรต้องคำนวณมูลค่าหุ้นที่จะจ่ายคืนต่อหุ้นให้เป็นปัจจุบันทุกปี และมูลค่าดังกล่าวจะต้องไม่สูงกว่ามูลค่าต่อหุ้น
ที่กำหนดไว้ในข้อบังคับข้อ 5 จนกว่ากลุ่มเกษตรกรไม่มียอดขาดทุนสะสม

**การตั้งผู้รับโอนประโยชน์**

**ข้อ 52 การตั้งผู้รับโอนประโยชน์** สมาชิกอาจทำหนังสือตั้งบุคคลหนึ่ง หรือหลายคน
เป็นผู้รับโอนประโยชน์ในเงินค่าหุ้น เงินฝาก หรือเงินอื่นใดจากกลุ่มเกษตรกรเมื่อตนถึงแก่ความตาย โดยมอบไว้แก่กลุ่มเกษตรกรเป็นหลักฐาน หนังสือตั้งผู้รับโอนประโยชน์ดังว่านี้ให้ทำตามแบบที่กลุ่มเกษตรกรกำหนด

ถ้าสมาชิกประสงค์จะเพิกถอน หรือเปลี่ยนแปลงการตั้งผู้รับโอนประโยชน์ที่ได้ทำไว้แล้วก็ต้องทำเป็นหนังสือตามแบบในวรรคก่อนมอบให้กลุ่มเกษตรกรถือไว้

เมื่อสมาชิกตาย ให้กลุ่มเกษตรกรแจ้งให้ผู้รับโอนประโยชน์ตามความในวรรคก่อนทราบ
กลุ่มเกษตรกรจะจ่ายค่าหุ้น เงินฝาก หรือเงินอื่นใดที่สมาชิกนั้นมีอยู่ในกลุ่มเกษตรกรคืนให้แก่ผู้รับโอนประโยชน์
ที่ได้ตั้งไว้ หรือถ้ามิได้ตั้งไว้ ก็คืนให้แก่บุคคลที่ได้นำหลักฐานมาแสดงให้เป็นที่พอใจของคณะกรรมการดำเนินการว่าเป็นทายาทของผู้มีสิทธิได้รับเงินจำนวนดังกล่าวนั้น ทั้งนี้ ตามที่กำหนดในข้อ 51 และข้อ 54

ให้ผู้รับโอนประโยชน์ตามความในวรรคแรก ยื่นคำขอรับเงินผลประโยชน์ต่อกลุ่มเกษตรกรภายในกำหนดหนึ่งปีนับแต่วันที่สมาชิกตาย หรือได้รับแจ้งจากกลุ่มเกษตรกร โดยให้แนบสำเนามรณบัตรที่ทางราชการออกให้แสดงว่าสมาชิกนั้น ๆ ได้ถึงแก่ความตายไปประกอบการพิจารณาด้วย เมื่อคณะกรรมการดำเนินการได้พิจารณาและอนุมัติแล้ว กลุ่มเกษตรกรจะจ่ายเงินผลประโยชน์ดังกล่าวภายในสี่สิบห้าวัน ในกรณีผู้มีสิทธิรับเงินผลประโยชน์ไม่ยื่นคำขอรับเงินผลประโยชน์ หรือผู้ที่มีชื่อเป็นผู้รับโอนประโยชน์ที่สมาชิกได้จัดทำให้กลุ่มเกษตรกรถือไว้ไม่มีตัวอยู่ก็ดี เมื่อพ้นกำหนดอายุความฟ้องคดี ให้กลุ่มเกษตรกรโอนจำนวนเงินดังกล่าวไปสมทบเป็นทุนสำรองของกลุ่มเกษตรกรทั้งสิ้น

**ข้อ 53** **การถอนชื่อสมาชิกออกจากทะเบียนสมาชิก** ในกรณีที่สมาชิกออกจากกลุ่มเกษตรกรไม่ว่าเพราะเหตุใด ๆ ให้คณะกรรมการดำเนินการถอนชื่อสมาชิกออกจากทะเบียนสมาชิกแล้ว เสนอเรื่องสมาชิกออกให้ที่ประชุมใหญ่คราวถัดไปทราบ โดยเฉพาะการให้ออกต้องชี้แจงเหตุผลด้วย

ให้กลุ่มเกษตรกรแจ้งเรื่องสมาชิกออกให้หัวหน้าหน่วย หรือกลุ่มกิจกรรมซึ่งเกี่ยวข้องทราบโดยเร็ว

**ข้อ 54** **การชำระหนี้สินของสมาชิกซึ่งออกจากกลุ่มเกษตรกร** สมาชิกซึ่งออกจาก
กลุ่มเกษตรกรไม่ว่าเพราะเหตุใด ๆ หากมีหนี้สินของตนซึ่งต้องรับผิดชอบต่อกลุ่มเกษตรกรโดยตรงต้องจัดการชำระหนี้สินนั้นโดยสิ้นเชิงทันที ในการนี้กลุ่มเกษตรกรมีอำนาจหักจำนวนเงินซึ่งกลุ่มเกษตรกรจะต้องจ่าย
แก่สมาชิกนั้นเพื่อชำระหนี้สินดังกล่าวได้

**ความรับผิดเพื่อชำระหนี้สินของสมาชิก**

**ข้อ 55 ความรับผิดชอบของสมาชิก** สมาชิกแต่ละคนต้องรับผิดเพื่อหนี้สินของกลุ่มเกษตรกรจำกัดเพียงไม่เกินจำนวนเงินค่าหุ้นที่ยังส่งใช้ไม่ครบมูลค่าหุ้นที่ตนถือ

**หมวด 6**

**หน่วยเกษตรกรรมและกลุ่มกิจกรรมเกษตร**

**ข้อ 56 หน่วย** หน่วยหมายความว่า หน่วยเกษตรกรรม สมาชิกทุกคนต้องเข้าสังกัดหน่วยเกษตรกรรม หน่วยใดหน่วยหนึ่ง ซึ่งตั้งขึ้นโดยรวมสมาชิกที่อยู่ใกล้เคียงกันหรือประกอบกิจกรรมเกษตรเหมือนกัน

สมาชิกจะย้ายจากหน่วยหนึ่งไปเข้าสังกัดอีกหน่วยหนึ่งซึ่งตนอยู่ใกล้เคียงกันได้ต่อเมื่อได้แจ้งให้ที่ประชุมหน่วยเดิมทราบ และที่ประชุมหน่วยซึ่งตนจะเข้านั้น ได้ลงมติรับรอง

**ข้อ 57 การประชุมหน่วย** ให้หัวหน้าหน่วย หรือผู้ช่วยหัวหน้าหน่วยนัดเรียกบรรดาสมาชิกในหน่วยมาประชุมกันเป็นการประชุมหน่วยเป็นคราว ๆ อนึ่งกรรมการดำเนินการ หรือเจ้าหน้าที่ของ
กลุ่มเกษตรกรหรือพนักงานเจ้าหน้าที่ หรือพนักงานเจ้าหน้าที่ซึ่งนายทะเบียนกลุ่มเกษตรกรมอบหมาย
อาจเรียกประชุมหน่วยได้

บรรดาสมาชิกในแต่ละหน่วยมีหน้าที่เข้าประชุมในที่ประชุมหน่วย ซึ่งตนสังกัดนั้นโดยพร้อมเพรียงกันทุกคราวที่นัดเรียก

**ข้อ 58 กลุ่มกิจกรรมเกษตร** หมายความว่า กลุ่มกิจกรรมเกษตรต่าง ๆ ที่มีในตำบลนั้นซึ่งเกิดขึ้นจากการรวมสมาชิก หรือบุคคลในครอบครัวสมาชิกที่ทำกิจกรรมนั้น เข้าด้วยกันเพื่อช่วยเหลือกันในการทำกิจกรรม เช่น กลุ่มแม่บ้านเกษตรกร กลุ่มเยาวชนเกษตร กลุ่มปลูกพืช กลุ่มเลี้ยงสัตว์ กลุ่มประมง กลุ่มแปรรูปผลผลิต กลุ่มผู้ใช้น้ำ เป็นต้น

**ข้อ 59 กิจกรรมของที่ประชุมหน่วย** กิจกรรมของที่ประชุมหน่วย มีดังนี้

(1) รับรองผู้สมัครรับเลือกเข้าเป็นสมาชิก

(2) รับทราบเรื่องกลุ่มเกษตรกรรับสมาชิกเข้าใหม่ในสังกัด และรับทราบเรื่องสมาชิกในสังกัดออกจากกลุ่มเกษตรกร

(3) เลือกตั้งและถอดถอนหัวหน้าหน่วยและผู้ช่วยหัวหน้าหน่วย

(4) สอบสวนการใช้เงินกู้ของสมาชิกผู้กู้ และซักซ้อมสมาชิกเกี่ยวกับการชำระหนี้สินการจัดหาสิ่งของมาจำหน่ายแก่สมาชิกการจัดให้มีอุปกรณ์สำหรับสมาชิกใช้ประโยชน์การเก็บรักษาและจัดการเพื่อขายผลิตผลของสมาชิก และเรื่องอื่น ๆ ซึ่งอยู่ในวัตถุประสงค์ของกลุ่มเกษตรกร

(5) เป็นสื่อในการเผยแพร่ความรู้เกี่ยวกับการเกษตรและการขายผลิตผลในหมู่สมาชิก ตลอดจนแนะนำสมาชิกเพื่อใช้วิธีปฏิบัติทางเกษตรกรรมอันได้ผลดีขึ้น

(6) เป็นสื่อในการให้การศึกษาอบรมทางเกษตรกรรม และทางอื่น ๆ เกี่ยวข้องในหมู่สมาชิก

(7) พิเคราะห์และร่วมมือปฏิบัติตามมติของที่ประชุมใหญ่ หรือของคณะกรรมการดำเนินการ

(8) พิจารณาและดำเนินการเรื่องอื่น ๆ ในทางส่งเสริมกิจการของกลุ่มเกษตรกร หรือ
การประกอบอาชีพ หรือการสังคมในหมู่สมาชิก

**ข้อ 60** **หัวหน้าหน่วยและผู้ช่วยหัวหน้าหน่วย** ให้ที่ประชุมหน่วย (หน่วยหรือหน่วยผู้สมัครเข้าเป็นสมาชิก) เลือกตั้งสมาชิกในหน่วยเป็นหัวหน้าหน่วยคนหนึ่ง และผู้ช่วยหัวหน้าหน่วยคนหนึ่ง หรือหลายคนเป็นการประจำปี ถ้าเมื่อครบกำหนดหนึ่งปีแล้วยังไม่มีการเลือกตั้งหัวหน้าหน่วย หรือผู้ช่วยหัวหน้าหน่วยขึ้นใหม่ ก็ให้หัวหน้าหน่วย หรือผู้ช่วยหัวหน้าหน่วยคนเดิมอยู่ในตำแหน่งไปจนกว่ามีการเลือกตั้งขึ้นใหม่ หัวหน้าหน่วยหรือผู้ช่วยหัวหน้าหน่วยผู้ออกไปนั้นอาจได้รับเลือกตั้งซ้ำ

หัวหน้าหน่วย มีหน้าที่เป็นประธาน และดูแลกิจการทั่วไปของที่ประชุมหน่วยเป็นสื่อติดต่อระหว่างกลุ่มเกษตรกรและหน่วย และปฏิบัติกิจการอื่น ๆ ตามที่กลุ่มเกษตรกรมอบให้

ผู้ช่วยหัวหน้าหน่วย มีหน้าที่ช่วยเหลือหัวหน้าหน่วย และปฏิบัติหน้าที่แทนหัวหน้าหน่วย
เมื่อหัวหน้าหน่วยไม่อยู่หรือไม่อาจปฏิบัติหน้าที่ได้ ให้หัวหน้าหน่วยหรือผู้ช่วยหัวหน้าหน่วยมีอำนาจลงลายมือชื่อแทนที่ประชุมหน่วย

หัวหน้าหน่วยหรือผู้ช่วยหัวหน้าหน่วยออกจากตำแหน่งเพราะเหตุใด ๆ ดังต่อไปนี้

(1) ถึงคราวออกตามวาระ

(2) ลาออกจากตำแหน่งโดยแสดงความจำนงเป็นหนังสือต่อที่ประชุมหน่วยซึ่งตนสังกัด

(3) ขาดจากสมาชิกภาพในกลุ่มเกษตรกรนี้ไม่ว่าเพราะเหตุใด ๆ

(4) ที่ประชุมหน่วยซึ่งตนสังกัดลงมติถอดถอนโดยคะแนนเสียงไม่ต่ำกว่าสองในสามของจำนวนสมาชิกทั้งหมด

ถ้าตำแหน่งหัวหน้าหน่วย หรือผู้ช่วยหัวหน้าหน่วยว่างลงก่อนถึงคราวออกตามวาระให้ที่ประชุมหน่วยเลือกตั้งหัวหน้าหน่วย หรือผู้ช่วยหัวหน้าหน่วยแทนในตำแหน่งที่ว่าง หัวหน้าหน่วย หรือผู้ช่วยหัวหน้าหน่วยซึ่งได้รับเลือกตั้งแทนในตำแหน่งที่ว่างนั้นให้อยู่ในตำแน่งได้เพียงเท่าที่กำหนดเวลาที่ผู้ซึ่งตนแทนนั้นชอบที่จะอยู่ได้

ทุกคราวซึ่งที่ประชุมหน่วยได้เลือกตั้งหัวหน้าหน่วย หรือผู้ช่วยหัวหน้าหน่วยขึ้นใหม่ให้หัวหน้าหน่วย หรือผู้ช่วยหัวหน้าหน่วยมีหนังสือแจ้งเรื่องให้กลุ่มเกษตรกรทราบโดยเร็ว

**หมวด 7**

**การประชุมใหญ่**

**ข้อ 61 การประชุมใหญ่สามัญ** ให้คณะผู้ก่อการนัดสมาชิกมาประชุมกันเป็นการประชุมใหญ่สามัญครั้งแรกภายในเก้าสิบวัน นับแต่วันรับใบทะเบียนจัดตั้งกลุ่มเกษตรกร เพื่อเลือกตั้งคณะกรรมการดำเนินการและผู้ตรวจสอบกิจการ และมอบหมายการทั้งปวงให้แก่คณะกรรมการดำเนินการ โดยต้องแจ้งเป็นหนังสือกำหนด วัน เวลา สถานที่ และระเบียบวาระการประชุมใหญ่ให้สมาชิกทราบล่วงหน้าไม่น้อยกว่าเจ็ดวันกับแจ้งให้พนักงานเจ้าหน้าที่และนายทะเบียนกลุ่มเกษตรกรประจำจังหวัดทราบในโอกาสเดียวกันด้วย

การประชุมใหญ่สามัญครั้งต่อไป ให้คณะกรรมการดำเนินการเรียกประชุมภายในหนึ่งร้อยห้าสิบวันนับแต่วันสิ้นปีบัญชีของกลุ่มเกษตรกรปีละหนึ่งครั้ง

**ข้อ 62** **การประชุมใหญ่วิสามัญ** คณะกรรมการดำเนินการจะเรียกประชุมใหญ่วิสามัญเมื่อใดก็ได้

ในกรณีดังต่อไปนี้ให้คณะกรรมการดำเนินการต้องเรียกประชุมใหญ่วิสามัญภายในสามสิบวันนับแต่วันที่

(1) ได้รับหนังสือแจ้งจากนายทะเบียนกลุ่มเกษตรกรประจำจังหวัด ให้เรียกประชุมใหญ่วิสามัญ

(2) ปรากฏหรือทราบว่ากลุ่มเกษตรกรขาดทุนเกินกึ่งหนึ่งของจำนวนทุนเรือนหุ้น
ที่ชำระแล้ว

(3) ได้รับคำร้องขอของสมาชิกจำนวนไม่น้อยกว่าหนึ่งในสามของจำนวนสมาชิกทั้งหมด ซึ่งได้เข้าชื่อกันทำหนังสือร้องขอต่อคณะกรรมการดำเนินการให้เรียกประชุมใหญ่วิสามัญ

ถ้าคณะกรรมการดำเนินการไม่เรียกประชุมใหญ่วิสามัญตามวรรคสอง ให้นายทะเบียน
กลุ่มเกษตรกรประจำจังหวัด มีอำนาจเรียกประชุมใหญ่วิสามัญได้ภายในระยะเวลาตามที่นายทะเบียน
กลุ่มเกษตรกรประจำจังหวัดเห็นสมควร

**ข้อ 63 องค์ประชุมในการประชุมใหญ่** การประชุมใหญ่ของกลุ่มเกษตรกรต้องมีสมาชิก
มาประชุมไม่น้อยกว่ากึ่งหนึ่งของจำนวนสมาชิกทั้งหมด จึงจะเป็นองค์ประชุม

ในการประชุมใหญ่สมาชิกอาจมอบอำนาจเป็นหนังสือให้สมาชิกอื่นมาประชุมแทนตนได้
แต่ผู้รับมอบอำนาจนั้นจะรับมอบอำนาจเกินสามรายไม่ได้

ในการประชุมใหญ่ของกลุ่มเกษตรกรถ้าสมาชิกมาประชุมไม่ครบองค์ประชุม ให้นัดประชุม
อีกครั้งหนึ่งภายในสิบสี่วัน นับแต่วันที่นัดประชุมครั้งแรก ในการประชุมครั้งหลังนี้ เมื่อมีสมาชิกมาประชุม
ไม่น้อยกว่าหนึ่งในสามของจำนวนสมาชิกทั้งหมด หรือไม่น้อยกว่าสามสิบคนให้ถือเป็นองค์ประชุม เว้นแต่เป็นการประชุมใหญ่วิสามัญที่สมาชิกร้องขอตามข้อ 62 วรรคสอง (3) ไม่อาจเรียกประชุมใหญ่ครั้งที่สองได้

**ข้อ 64 อำนาจของที่ประชุมใหญ่** ที่ประชุมใหญ่ มีอำนาจหน้าที่ในข้อต่อไปนี้

(1) รับทราบเรื่องการรับสมาชิกเข้าใหม่ สมาชิกออกจากกลุ่มเกษตรกร และวินิจฉัยอุทธรณ์ของผู้สมัครซึ่งมิได้รับเลือกเข้าเป็นสมาชิกและสมาชิกที่ถูกให้ออกจากกลุ่มเกษตรกร

(2) พิจารณาเลือกตั้งและถอดถอนกรรมการดำเนินการและผู้ตรวจสอบกิจการของกลุ่มเกษตรกร

(3) อนุมัติงบแสดงฐานะการเงินและจัดสรรกำไรสุทธิประจำปีของกลุ่มเกษตรกร

(4) รับทราบรายงานประจำปีแสดงผลการดำเนินงานของกลุ่มเกษตรกรจากคณะกรรมการดำเนินการ และผลการตรวจสอบประจำปีจากผู้ตรวจสอบกิจการ

(5) กำหนดค่าตอบแทนการปฏิบัติงานของผู้ตรวจสอบกิจการ

(6) อนุมัติแผนงานและงบประมาณรายจ่ายประจำปี รวมทั้งวงเงินดำเนินกิจการของกลุ่มเกษตรกร ที่จะเสนอให้นายทะเบียนกลุ่มเกษตรกรประจำจังหวัดเห็นชอบ

(7) กำหนดค่าเบี้ยเลี้ยง ค่าพาหนะ ค่าเช่าที่พัก และค่าเบี้ยประชุมของกรรมการดำเนินการ กรรมการอื่น ๆ ที่ปรึกษาและที่ปรึกษากิตติมศักดิ์

(8) พิจารณาแก้ไขเพิ่มเติมข้อบังคับ

(9) พิจารณาการเปลี่ยนฐานะเป็นสหกรณ์

(10) พิจารณาการควบ และการเลิกกลุ่มเกษตรกร

(11) พิเคราะห์และปฏิบัติตามคำสั่งหรือหนังสือหรือคำแนะนำของนายทะเบียนสหกรณ์ นายทะเบียนกลุ่มเกษตรกรประจำจังหวัด ผู้สอบบัญชี หรือพนักงานเจ้าหน้าที่ ซึ่งนายทะเบียนกลุ่มเกษตรกรประจำจังหวัดมอบหมาย

(12) กำหนดรูปการซึ่งกลุ่มเกษตรกรคิดจะทำเป็นเครื่องเกื้อหนุนบรรดาสมาชิกตามวัตถุประสงค์ของกลุ่มเกษตรกร

**หมวด 8**

**คณะกรรมการดำเนินการ**

**ข้อ 65 คณะผู้ก่อการกลุ่มเกษตรกร** เมื่อได้จดทะเบียนเป็นกลุ่มเกษตรกรแล้วให้
คณะผู้ก่อการกลุ่มเกษตรกรมีอำนาจหน้าที่ดำเนินการเช่นเดียวกับคณะกรรมการดำเนินการของกลุ่มเกษตรกรจนกว่าที่ประชุมใหญ่สามัญครั้งแรกจะได้เลือกตั้งคณะกรรมการดำเนินงานขึ้น

ให้คณะผู้ก่อการกลุ่มเกษตรกรมอบหมายการทั้งปวงให้แก่คณะกรรมการดำเนินการในวันที่มีการเลือกตั้ง

**ข้อ 66 คณะกรรมการดำเนินการ** ให้กลุ่มเกษตรกรมีคณะกรรมการจำนวน..............คน
ซึ่งที่ประชุมใหญ่เลือกตั้งจากสมาชิก

ให้คณะกรรมการดำเนินการเลือกตั้งในระหว่างกันเองขึ้นดำรงตำแหน่งประธานกรรมการคนหนึ่ง รองประธานกรรมการคนหนึ่งหรือหลายคน เลขานุการคนหนึ่ง และ/หรือเหรัญญิกคนหนึ่ง นอกนั้นเป็นกรรมการ และปิดประกาศคณะกรรมการดำเนินการทั้งหมดให้ทราบโดยทั่วกัน ณ สำนักงานของกลุ่มเกษตรกร พร้อมทั้งส่งสำเนาประกาศดังกล่าว ให้นายทะเบียนกลุ่มเกษตรกรประจำจังหวัดทราบด้วย และเมื่อมีการเปลี่ยนแปลงกรรมการดำเนินการบางคน หรือทั้งคณะ ให้กลุ่มเกษตรกรประกาศรายชื่อคณะกรรมการดำเนินการทั้งคณะ
ที่บริหารกลุ่มเกษตรกรให้ทราบทั่วกัน พร้อมทั้งส่งสำเนาประกาศดังกล่าวให้นายทะเบียนกลุ่มเกษตรกรประจำจังหวัดทราบ ภายในสามสิบวัน นับแต่วันที่มีการเปลี่ยนแปลง

**ข้อ 67** **บทบาทหน้าที่คณะกรรมการดำเนินการ** คณะกรรมการดำเนินการต้องมีบทบาทหน้าที่ ดังนี้

(1) จัดทำทะเบียนข้อมูลการเกษตร และผู้ประกอบการเกษตรในท้องที่ที่กลุ่มเกษตรกรดำเนินกิจการ

(2) ให้ข้อมูลการเกษตรวางแผนพัฒนาอาชีพการเกษตรของตำบล หมู่บ้านร่วมกับหน่วยงานของส่วนราชการ และองค์การบริหารส่วนตำบล (อบต.)

(3) วางแผนการส่งเสริมอาชีพแก่สมาชิก การจัดหาปัจจัยการผลิตเพื่อบริการสมาชิก รวมทั้งการรวบรวมผลผลิตการเกษตรออกขาย หรือแปรรูปออกขาย

(4) จัดให้สมาชิกและกลุ่มกิจกรรมต่าง ๆ มาประชุมและแจ้งปัญหาความต้องการแลกเปลี่ยนความคิดเห็น และประสานงานกับส่วนราชการเพื่อดำเนินการ

(5) จัดให้มีบริการแก่สมาชิกในด้านต่าง ๆ คือ

ก. การจัดหาปัจจัยพื้นฐาน

ข. การจัดหาทุน

ค. ความรู้วิชาการและเทคโนโลยี

ง. จัดหาโครงการ กิจกรรม เพื่อการพัฒนาชีวิตและสิ่งแวดล้อม

จ. ข้อมูล ข่าวสาร การผลิต และการตลาด

ฉ. การสงเคราะห์ และสวัสดิการ แก่สมาชิกและครอบครัว

ช. ส่งเสริมภูมิปัญญา และวัฒนธรรมท้องถิ่น

(6) สร้างความมั่นคงด้านผลผลิตเกษตรและรายได้โดยดำเนินการด้านการผลิต แปรรูป การตลาด ธุรกิจ และรักษาคุณภาพ

(7) รักษาผลประโยชน์ของการเกษตรในตำบล ทั้งด้านเศรษฐกิจ สังคม และสิ่งแวดล้อม

(8) ประสานงานกับองค์กรเอกชน สถาบันการเงิน เพื่อธุรกิจและการตลาด

**ข้อ 68** **กำหนดเวลาอยู่ในตำแหน่ง** ให้คณะกรรมการดำเนินการอยู่ในตำแหน่งคราวละสามปี เมื่อครบกำหนดแล้วถ้ายังอยู่ในระหว่างการดำเนินการเลือกตั้งคณะกรรมการดำเนินการชุดใหม่
ก็ให้คณะกรรมการดำเนินการชุดเดิมรักษาการไปก่อน จนกว่าจะเลือกตั้งคณะกรรมการดำเนินการชุดใหม่ ทั้งนี้
ผู้ซึ่งถูกที่ประชุมใหญ่ถอดถอนจากตำแหน่งกรรมการมิให้เป็นกรรมการอีกเป็นเวลาสามปี เว้นแต่ถูกถอดถอนเนื่องจากเหตุทุจริตห้ามมิให้เป็นกรรมการตลอดไป

**ข้อ 69 การพ้นจากตำแหน่ง** กรรมการดำเนินการพ้นจากตำแหน่งเพราะเหตุใด ๆ ดังต่อไปนี้

(1) ถึงคราวออกตามวาระ

(2) ลาออกโดยแสดงความจำนงเป็นหนังสือต่อคณะกรรมการดำเนินการ หรือลาออกต่อที่ประชุมใหญ่

(3) ขาดจากสมาชิกภาพ

(4) เข้ารับตำแหน่งเจ้าหน้าที่ประจำในกลุ่มเกษตรกรนี้

(5) ที่ประชุมใหญ่ลงมติถอดถอนทั้งคณะหรือรายบุคคล

(6) สมาชิกเกินครึ่งของสมาชิกทั้งหมด เข้าชื่อให้ออกจากกรรมการ

(7) เมื่อพบว่ากรรมการนั้นทุจริต หรือกระทำความผิด

(8) นายทะเบียนกลุ่มเกษตรกรประจำจังหวัดสั่งให้ออกทั้งคณะหรือรายตัว

(9) ตกเป็นผู้ผิดนัดการส่งชำระหนี้ไม่ว่าเงินต้นหรือดอกเบี้ยโดยไม่มีเหตุผล

(10) ขาดประชุมคณะกรรมการดำเนินการติดต่อกันสามครั้งโดยไม่มีเหตุผลอันสมควร

**ข้อ 70 ตำแหน่งว่างก่อนถึงคราวออกตามวาระ** ถ้าตำแหน่งกรรมการดำเนินการว่างลงก่อนถึงคราวออกตามวาระ ให้กรรมการดำเนินการที่ยังดำรงตำแหน่งอยู่ดำเนินการต่อไปจนกว่าจะมี
การประชุมใหญ่ซึ่งจะได้มีการเลือกตั้งกรรมการดำเนินการแทนในตำแหน่งที่ว่าง แต่ถ้าในเวลาใดจำนวนกรรมการดำเนินการลดลงจนเหลือน้อยกว่าองค์ประชุม กรรมการดำเนินการที่ดำรงตำแหน่งอยู่จะประชุมดำเนินการใด ๆ ไม่ได้ นอกจากต้องนัดเรียกให้มีการประชุมใหญ่วิสามัญขึ้นโดยเร็ว เฉพาะการเลือกตั้งกรรมการดำเนินการแทนตำแหน่งที่ว่างลง

ในกรณีที่ตำแหน่งกรรมการดำเนินการว่างลงก่อนถึงคราวออกตามวาระตามความในวรรคก่อนเป็นตำแหน่งประธานกรรมการ หากไม่มีรองประธานกรรมการทำหน้าที่แทนและยังมิได้มีการประชุมใหญ่
เพื่อเลือกตั้งใหม่ คณะกรรมการดำเนินการอาจพิจารณาเลือกตั้งกรรมการดำเนินการอื่นขึ้นทำหน้าที่แทนชั่วคราวจนกว่าจะมีการเลือกตั้งใหม่

กรรมการดำเนินการซึ่งที่ประชุมใหญ่เลือกตั้งขึ้นแทนในตำแหน่งที่ว่างให้อยู่ในตำแหน่งได้เพียงเท่ากำหนดเวลาที่ผู้ซึ่งตนแทนนั้น

**ข้อ 71 การประชุมและองค์ประชุม** ให้คณะกรรมการดำเนินการประชุมกันตามคราวที่มีกิจธุระ แต่ต้องให้มีการประชุมอย่างน้อย[[10]](#footnote-10)….. ละหนึ่งครั้ง

ให้ประธานกรรมการดำเนินการหรือรองประธานกรรมการ หรือเลขานุการ เรียกประชุมคณะกรรมการดำเนินการได้ ในกรณีที่เป็นการประชุมเกี่ยวกับการเปลี่ยนแปลงแก้ไขระเบียบ ข้อบังคับและเรื่องที่สำคัญอื่น ๆ ของกลุ่มเกษตรกร ให้แจ้งเจ้าหน้าที่ของกรมส่งเสริมสหกรณ์และกรมตรวจบัญชีสหกรณ์ทราบด้วยทุกคราว

ในการเรียกประชุมคณะกรรมการดำเนินการ ต้องมีกรรมการดำเนินการประชุมไม่น้อยกว่า
กึ่งหนึ่งของจำนวนกรรมการทั้งหมด จึงจะเป็นองค์ประชุม

**ข้อ 72 อำนาจหน้าที่ของคณะกรรมการดำเนินการ** คณะกรรมการดำเนินการเป็นผู้ดำเนินกิจการทั้งปวง และเป็นผู้แทนของกลุ่มเกษตรกรในกิจการอันเกี่ยวกับบุคคลภายนอก

ในการดำเนินกิจการ คณะกรรมการดำเนินการต้องปฏิบัติให้เป็นไปตามกฎหมาย ข้อบังคับ ระเบียบ นโยบาย และมติของที่ประชุมใหญ่ ตลอดจนในทางอันสมควรเพื่อให้บังเกิดผลดีแก่กลุ่มเกษตรกร
ซึ่งรวมทั้งในข้อต่อไปนี้

(1) พิจารณาและดำเนินการในเรื่องรับสมาชิก ตลอดจนให้สมาชิกชำระค่าธรรมเนียมแรกเข้า ค่าหุ้น และลงลายมือชื่อในทะเบียนสมาชิก

(2) พิจารณาและดำเนินการในเรื่องสมาชิกออกจากกลุ่มเกษตรกร

(3) พิจารณาและดำเนินการในเรื่องจ่ายคืนจำนวนเงินของสมาชิกผู้ออกจากกลุ่มเกษตรกร

(4) พิจารณากู้ยืมเงิน

(5) พิจารณาวินิจฉัยเรื่องเงินกู้

(6) พิจารณาดำเนินการเรื่องการส่งเสริมให้สมาชิกรวมกันซื้อสิ่งของ

(7) พิจารณาดำเนินการเรื่องการส่งเสริมให้สมาชิกรวมกันขายผลิตผล

(8) พิจารณาดำเนินการจัดให้มีเครื่องมือ เครื่องจักรกลหรือปศุสัตว์เกี่ยวกับการผลิต

(9) พิจารณาดำเนินการส่งเสริมและเผยแพร่วิชาการเกษตรหรือการประกอบอาชีพ

(10) พิจารณาดำเนินการเรื่องทรัพย์สินของกลุ่มเกษตรกร

(11) พิจารณาเรื่องการจัดทำงบแสดงฐานะการเงินเพื่อแสดงสินทรัพย์ หนี้สินและทุน
งบรายได้และค่าใช้จ่ายกับทะเบียนเกษตรกรรมอื่น ๆ สำหรับสมาชิก

(12) พิจารณาดำเนินการเรื่องเรียกประชุมใหญ่

(13) พิจารณาเสนอวาระแก้ไขเพิ่มเติมข้อบังคับในที่ประชุมใหญ่

(14) พิจารณาดำเนินการเรื่องการจ้าง และการเลิกจ้างเจ้าหน้าที่ของกลุ่มเกษตรกร

(15) พิจารณากำหนดตัวเจ้าหน้าที่ปฏิบัติหน้าที่แทนผู้จัดการ

(16) จัดให้มีการตรวจสอบหลักฐานทางบัญชีและการเงิน

(17) กำหนดระเบียบต่าง ๆ ของกลุ่มเกษตรกร

(18) จัดทำงบแสดงฐานะการเงินเพื่อให้ผู้สอบบัญชีตรวจสอบ กับจัดทำรายงานประจำปี เพื่อเสนอที่ประชุมใหญ่ในคราวที่เสนองบแสดงฐานะทางการเงิน

(19) พิจารณาเรื่องการฝากหรือลงทุนเงินของกลุ่มเกษตรกร

(20) พิจารณากำหนดนโยบายดำเนินงานของกลุ่มเกษตรกร เพื่อเสนอขอความเห็นชอบ
ในที่ประชุมใหญ่ตลอดจนสอบสวนพิจารณาผลของการดำเนินงานตามนโยบายที่กำหนดไว้

(21) ตรวจตรา ควบคุม แนะนำ และช่วยเหลือเจ้าหน้าที่ของกลุ่มเกษตรกรเพื่อดำเนินงานของกลุ่มเกษตรกร ให้เป็นไปด้วยดี และได้ผลสมความมุ่งหมาย

(22) ดูแลที่ดิน สำนักงาน อาคาร อุปกรณ์ และทรัพย์สินอื่น ๆ ซึ่งอยู่ในอารักขาของกลุ่มเกษตรกรให้อยู่ในสภาพอันดีและปลอดภัย

(23) ดูแลการรับจ่ายเงิน และการรักษาเงินของกลุ่มเกษตรกร กับทั้งเรียกและตรวจสอบบัญชีใบสำคัญและเอกสารต่าง ๆ เกี่ยวกับเงิน ตลอดจนเงินสดของกลุ่มเกษตรกรให้ถูกต้อง

(24) พิเคราะห์และปฏิบัติตามคำสั่ง หรือคำแนะนำของนายทะเบียนกลุ่มเกษตรกรประจำจังหวัดผู้สอบบัญชี พนักงานเจ้าหน้าที่ หรือพนักงานเจ้าหน้าที่ซึ่งนายทะเบียนกลุ่มเกษตรกรประจำจังหวัดมอบหมาย

(25) ฟ้อง ต่อสู้ หรือดำเนินคดีที่เกี่ยวกับกิจการของกลุ่มเกษตรกร หรือประนีประนอมยอมความ หรือมอบข้อพิพาทให้อนุญาโตตุลาการพิจารณา

(26) พิจารณาให้ความร่วมมือ และประสานงานกับกระทรวงเกษตรและสหกรณ์ และ
ส่วนราชการอื่น ในการส่งเสริมและเผยแพร่กิจการกลุ่มเกษตรกรตลอดจนการรับคำแนะนำช่วยเหลือ
ทางวิชาการและการศึกษาฝึกอบรมวิชาการเกี่ยวกับกิจการกลุ่มเกษตรกร

(27) ดำเนินกิจการอย่างอื่น บรรดาที่เกี่ยวกับหรือเนื่องในการจัดให้สำเร็จตามวัตถุประสงค์ของกลุ่มเกษตรกร โดยได้รับความเห็นชอบจากนายทะเบียนกลุ่มเกษตรกรประจำจังหวัด

ในกรณีที่มีเจ้าหน้าที่คณะกรรมการต้องออกคำสั่งมอบหมายเจ้าหน้าที่ในการรับผิดชอบ

**ข้อ 73 ความรับผิดของคณะกรรมการดำเนินการ** ในกรณีคณะกรรมการดำเนินการ
กลุ่มเกษตรกร กระทำการหรืองดเว้นการกระทำการในการปฏิบัติหน้าที่ของตนจนทำให้เสื่อมเสียผลประโยชน์ของกลุ่มเกษตรกรหรือสมาชิก อันเป็นเหตุให้กลุ่มเกษตรกรมีข้อบกพร่องเกี่ยวกับการเงิน การบัญชี หรือกิจการ หรือฐานะการเงิน ตามรายงานการสอบบัญชี หรือรายงานการตรวจสอบกิจการ เป็นเหตุให้กลุ่มเกษตรกรได้รับความเสียหาย คณะกรรมการดำเนินการต้องรับผิดชอบชดใช้ค่าเสียหายให้แก่กลุ่มเกษตรกร

**ข้อ 74 การมอบหมายให้ทำการแทน** ในการดำเนินกิจการอันเกี่ยวกับบุคคลภายนอกคณะกรรมการดำเนินการจะมอบหมายให้กรรมการคนหนึ่งหรือหลายคน หรือผู้จัดการทำการแทนก็ได้

**ข้อ 75 ประธานในที่ประชุม** ในการประชุมใหญ่ หรือการประชุมคณะกรรมการดำเนินการ
ให้ประธานกรรมการเป็นประธานในที่ประชุม ถ้าประธานกรรมการไม่อยู่ในที่ประชุมให้รองประธานกรรมการเป็นประธานในที่ประชุม และถ้ารองประธานกรรมการไม่อยู่ก็ให้ที่ประชุมเลือกกรรมการดำเนินการ ซึ่งเข้าประชุมคนหนึ่งขึ้นเป็นประธานในที่ประชุมเฉพาะคราว

ในการประชุมหน่วย ให้หัวหน้าหน่วยเป็นประธานในที่ประชุม ถ้าหัวหน้าหน่วยไม่อยู่ในที่ประชุมให้ผู้ช่วยหัวหน้าหน่วยเป็นประธานในที่ประชุม และถ้าผู้ช่วยหัวหน้าหน่วยไม่อยู่ด้วยก็ให้ที่ประชุมเลือกสมาชิกซึ่งเข้าประชุมคนหนึ่งขึ้นเป็นประธานในที่ประชุมเฉพาะคราว

**การออกเสียงและการวินิจฉัยปัญหาในที่ประชุม**

**ข้อ 76 การออกเสียง**

(1) ที่ประชุมใหญ่และที่ประชุมหน่วย สมาชิกคนหนึ่งแม้จะถือหุ้นเท่าใดก็ตาม ให้มีหนึ่งเสียงในการลงคะแนนออกเสียง

สมาชิกผู้รับมอบอำนาจจากสมาชิกอื่นให้มาประชุมใหญ่แทน ย่อมออกเสียงแทนสมาชิกผู้มอบอำนาจได้รายละหนึ่งเสียง

(2) ที่ประชุมคณะกรรมการดำเนินการ กรรมการคนหนึ่งให้มีหนึ่งเสียงในการลงคะแนนออกเสียง

**ข้อ 77 การวินิจฉัยปัญหา** เว้นแต่จะได้กำหนดไว้เป็นพิเศษในข้อบังคับนี้ การวินิจฉัยปัญหาต่าง ๆ ในที่ประชุมใหญ่ หรือที่ประชุมคณะกรรมการดำเนินการ ให้ถือคะแนนเสียงข้างมาก ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด เว้นแต่ในกรณีต่อไปนี้ให้ถือเสียงไม่น้อยกว่าสองในสามของจำนวนสมาชิกซึ่งมาประชุมใหญ่

(1) การแก้ไขเพิ่มเติมข้อบังคับ

(2) การควบกลุ่มเกษตรกร

(3) การเลิกกลุ่มเกษตรกร

ในกรณีที่กลุ่มเกษตรกรมีความจำนงขอเปลี่ยนฐานะเป็นสหกรณ์ จะต้องมีมติที่ประชุมใหญ่
ไม่น้อยกว่ากึ่งหนึ่งของจำนวนสมาชิกที่มาประชุม

**รายงานการประชุม**

**ข้อ 78** **รายงานการประชุม** ในการประชุมใหญ่ หรือการประชุมคณะกรรมการดำเนินการต้องจัดให้บันทึกเรื่องที่พิจารณาวินิจฉัยทั้งสิ้นไว้ในสมุดรายงานการประชุมและให้ประธานในที่ประชุม
กับกรรมการดำเนินการคนหนึ่งซึ่งเข้าประชุมนั้น ๆ ลงลายมือชื่อกำกับไว้เป็นสำคัญทุกหน้า

**หมวด 9**

**ที่ปรึกษาและผู้ตรวจสอบกิจการ**

 **ข้อ 79 ที่ปรึกษา** คณะกรรมการดำเนินการอาจเชิญสมาชิก หรือบุคคลภายนอกซึ่งเป็นผู้ทรงคุณวุฒิมีความรู้ความสามารถและเหมาะสมเป็นที่ปรึกษาและที่ปรึกษากิตติมศักดิ์ได้จำนวนไม่เกินห้าคน เพื่อให้ความเห็น คำแนะนำในการดำเนินงานทั่วไปของกลุ่มเกษตรกร ทั้งนี้ ให้เป็นไปตามระเบียบ
ที่คณะกรรมการดำเนินการกลุ่มเกษตรกรกำหนด

 **ผู้ตรวจสอบกิจการ**

**ข้อ 80 การเลือกตั้ง** ให้ที่ประชุมใหญ่สามัญเลือกตั้งสมาชิกหรือบุคคลภายนอกเป็น
ผู้ตรวจสอบกิจการประจำปีของกลุ่มเกษตรกรไม่เกิน 3 คน

บุคคลภายนอกจะได้รับเลือกเป็นผู้ตรวจสอบกิจการได้ไม่เกิน 1 ใน 3 ของจำนวนผู้ตรวจสอบกิจการทั้งหมด

ที่ประชุมใหญ่จะเลือกตั้งกรรมการดำเนินการ หรือเจ้าหน้าที่ของกลุ่มเกษตรกรเป็นผู้ตรวจสอบกิจการไม่ได้

ในกรณีที่มีผู้ตรวจสอบกิจการหลายคนให้ผู้ตรวจสอบกิจการเลือกตั้งในระหว่างกันเองเป็นหัวหน้าผู้ตรวจสอบกิจการคนหนึ่งแล้วเสนอให้ที่ประชุมใหญ่ซึ่งเลือกตั้งผู้ตรวจสอบกิจการทราบ

ให้ผู้ตรวจสอบกิจการอยู่ในตำแหน่งจนกว่าจะมีการเลือกตั้งผู้ตรวจสอบกิจการใหม่ในการประชุมใหญ่สามัญคราวถัดไป

**ข้อ 81** **อำนาจหน้าที่ของผู้ตรวจสอบกิจการ** ผู้ตรวจสอบกิจการมีอำนาจหน้าที่ตรวจสอบ
การดำเนินงานทั้งปวงของกลุ่มเกษตรกร ซึ่งรวมทั้งในข้อต่อไปนี้

(1) ตรวจสอบเอกสาร สรรพสมุด บัญชี ทะเบียนและการเงิน ตลอดจนทรัพย์สินและหนี้สินทั้งปวงของกลุ่มเกษตรกร เพื่อทราบฐานะและข้อเท็จจริงของกลุ่มเกษตรกรที่เป็นอยู่จริง

(2) ตรวจสอบหลักฐานและความถูกต้องของการดำเนินธุรกิจแต่ละประเภทของ
กลุ่มเกษตรกรเพื่อประเมินผลและอาจให้ข้อแนะนำแก่คณะกรรมการดำเนินการ ผู้จัดการและเจ้าหน้าที่ของกลุ่มเกษตรกรทั้งทางวิชาการและทางปฏิบัติในกิจการนั้น ๆ

(3) ตรวจสอบการจัดจ้างและแต่งตั้งเจ้าหน้าที่ของกลุ่มเกษตรกร ตลอดจนหนังสือสัญญาจ้างและหลักประกัน

(4) ตรวจสอบการปฏิบัติงานตามแผนงานและการใช้จ่ายเงินงบประมาณรายจ่ายประจำปีของกลุ่มเกษตรกร

(5) ติดตามผลการดำเนินงานของคณะกรรมการดำเนินการ เพื่อพิจารณาหาทางปรับปรุงแผนงาน ข้อบังคับ ระเบียบ มติ ตลอดจนคำสั่งต่าง ๆ ของกลุ่มเกษตรกร

(6) ตรวจสอบการปฏิบัติตามกฎหมาย ข้อบังคับ ระเบียบ มติ และคำสั่งของกลุ่มเกษตรกร หรือกิจการอื่น ๆ เพื่อให้เกิดผลดีแก่การดำเนินกิจการของกลุ่มเกษตรกร

การตรวจสอบกิจการและการดำเนินงานของกลุ่มเกษตรกรตามวรรคก่อน ผู้ตรวจสอบกิจการต้องปฏิบัติงานให้เป็นไปตามแนวปฏิบัติที่กรมตรวจบัญชีสหกรณ์กำหนดด้วย

**ข้อ 82 การรายงานผลการตรวจสอบ** ให้ผู้ตรวจสอบกิจการรายงานผลการตรวจสอบเสนอต่อที่ประชุมใหญ่และนายทะเบียนกลุ่มเกษตรกรประจำจังหวัด การรายงานผลการตรวจสอบและข้อเสนอแนะ
เป็นลายลักษณ์อักษรเสนอนายทะเบียนกลุ่มเกษตรกรประจำจังหวัด ให้จัดทำทุกระยะหกเดือน

ผู้ตรวจสอบกิจการมีสิทธิเข้าร่วมประชุมและออกความเห็นในที่ประชุมคณะกรรมการดำเนินการได้ แต่ไม่มีสิทธิออกเสียง

กรณีที่พบว่ามีเหตุการณ์ที่อาจก่อให้เกิดความเสียหายแก่กลุ่มเกษตรกรหรือสมาชิกอย่างร้ายแรง หรือกลุ่มเกษตรกรไม่ปฏิบัติให้เป็นไปตามกฎหมาย ระเบียบ คำสั่ง ประกาศ หรือคำแนะนำของทางราชการ รวมทั้งข้อบังคับ ระเบียบ มติที่ประชุมหรือคำสั่งของกลุ่มเกษตรกร จนก่อให้เกิดความเสียหายแก่สมาชิก
และกลุ่มเกษตรกรอย่างร้ายแรง ให้แจ้งผลการตรวจสอบต่อคณะกรรมการดำเนินการทันทีเพื่อดำเนินการแก้ไข และจัดส่งสำเนารายงานดังกล่าวให้สำนักงานส่วนราชการกลุ่มเกษตรกรที่กำกับดูแลทราบโดยเร็ว

ให้ผู้ตรวจสอบกิจการติดตามผลการแก้ไขตามรายงานการตรวจสอบวรรคก่อน และสำเนารายงานผลการแก้ไขและผลการติดตามของผู้ตรวจสอบกิจการให้สำนักงานส่วนราชการกลุ่มเกษตรกรที่กำกับดูแลทราบด้วย

**ข้อ 83 การพ้นจากตำแหน่ง** เมื่อที่ประชุมใหญ่สามัญได้พิจารณาวินิจฉัยรายงานของ
ผู้ตรวจสอบกิจการเสร็จแล้ว ให้ถือว่าผู้ตรวจสอบกิจการเป็นอันพ้นจากตำแหน่งและให้ที่ประชุมใหญ่เลือกตั้งผู้ตรวจสอบกิจการประจำปีต่อไปผู้ตรวจสอบกิจการที่พ้นตำแหน่งอาจได้รับเลือกตั้งอีกได้

 **ข้อ 84 ความรับผิดของผู้ตรวจสอบกิจการ** กรณีผู้ตรวจสอบกิจการปฏิบัติหรือละเว้น
การปฏิบัติตามอำนาจหน้าที่ หรือประพฤติผิดจริยธรรมในการปฏิบัติงานจนเป็นเหตุให้กลุ่มเกษตรกรได้รับความเสียหาย ผู้ตรวจสอบกิจการต้องรับผิดชอบชดใช้ค่าเสียหายให้แก่กลุ่มเกษตรกร หรือหากตรวจพบข้อบกพร่องของกลุ่มเกษตรกรต้องแจ้งให้คณะกรรมการดำเนินการทราบโดยเร็ว และผู้ตรวจสอบกิจการต้องรับผิดชอบชดใช้ค่าเสียหายอันจะเกิดแก่กลุ่มเกษตรกรด้วยเหตุไม่แจ้งนั้น

การพิจารณาความรับผิดของผู้ตรวจสอบกิจการให้เป็นไปตามมติที่ประชุมใหญ่

**หมวด 10**

**เจ้าหน้าที่ของกลุ่มเกษตรกร**

**ข้อ 85 การจ้างและแต่งตั้งเจ้าหน้าที่ของกลุ่มเกษตรกร** เจ้าหน้าที่ของกลุ่มเกษตรกรหมายความรวมถึงผู้จัดการ และเจ้าหน้าที่อื่น ๆ ซึ่งกลุ่มเกษตรกรจ้างและแต่งตั้งให้ดำรงตำแหน่งหน้าที่ประจำ

คณะกรรมการดำเนินการอาจพิจารณาคัดเลือกบุคคลที่มีความซื่อสัตย์ สุจริต ความรู้ ความสามารถ และความเหมาะสมแก่หน้าที่ เพื่อจ้างและแต่งตั้งเป็นผู้จัดการคนหนึ่งและเจ้าหน้าที่อื่น ๆ ของกลุ่มเกษตรกรตามที่จำเป็น ทั้งอาจกำหนดอัตราเงินเดือนและค่าชดเชยอื่น ๆ ตลอดจนให้ออกได้ตามที่เห็นสมควร แล้วเสนอที่ประชุมใหญ่ทราบในการประชุมคราวต่อไป

ในการจัดจ้างผู้จัดการหรือเจ้าหน้าที่อื่น ๆ ของกลุ่มเกษตรกรต้องทำหนังสือสัญญาจ้างไว้เป็นหลักฐาน และให้คณะกรรมการดำเนินการเรียกหลักประกันให้เป็นไปตามกฎหมาย

ในการจ้างผู้จัดการ ต้องให้ผู้นั้นรับทราบและรับรองที่จะปฏิบัติหน้าที่ดังกำหนดไว้ในข้อ 86

**ข้อ 86 หน้าที่ของผู้จัดการ** ผู้จัดการมีหน้าที่จัดการทั่วไปเกี่ยวกับบรรดากิจการประจำ
กลุ่มเกษตรกร รวมทั้งในข้อต่อไปนี้

(1) ตรวจสอบการสมัครรับเลือกเข้าเป็นสมาชิกให้เป็นการถูกต้อง ตลอดจนเป็นธุระจัดให้ผู้เข้าเป็นสมาชิกลงลายมือชื่อในทะเบียนสมาชิก และชำระค่าธรรมเนียมแรกเข้า

(2) เป็นธุระในการเก็บค่าหุ้น โอนหุ้น และจ่ายคืนค่าหุ้น

(3) เป็นธุระในการสอบสวนคำขอกู้ จ่ายเงินกู้ จัดทำเอกสารเกี่ยวกับเงินกู้ทั้งปวงตามแบบที่กลุ่มเกษตรกรกำหนดไว้ให้ครบถ้วนสมบรูณ์ ตรวจสอบหลักประกัน และดำเนินการอื่น ๆ เกี่ยวกับเรื่องเงินกู้

(4) ดูแลการจัดทำและการลงรายการในสมุดคู่บัญชีเงินกู้ให้แก่สมาชิกผู้กู้ให้เป็นการถูกต้อง

(5) จัดการทั่วไปในส่วนที่เกี่ยวกับธุรกิจทั้งปวงตามความมุ่งหมายของกลุ่มเกษตรกร

(6) เป็นธุระกวดขันในเรื่องการออกใบรับ เรียกใบรับ หรือจัดให้มีใบสำคัญเกี่ยวกับการซื้อขาย และการทำธุรกิจต่าง ๆ ของกลุ่มเกษตรกร ทั้งนี้ต้องเป็นไปด้วยความเที่ยงตรงสุจริต

(7) กำหนดหน้าที่และวิธีปฏิบัติงานของบรรดาเจ้าหน้าที่ของกลุ่มเกษตรกรตลอดจนเป็นผู้บังคับบัญชา และรับผิดชอบและดูแลการงานของเจ้าหน้าที่เหล่านี้ ให้เป็นไปโดยถูกต้องเรียบร้อย

(8) เป็นธุระในการส่งเสริมและเผยแพร่วิชาการเกษตร หรือการประกอบอาชีพหมู่สมาชิก การจัดทำงบการเงินประจำปี กับทะเบียนเกษตรกรรมอื่น ๆ สำหรับสมาชิกการศึกษาอบรมทางการเกษตรและทางอื่น ๆ ที่เกี่ยวข้องในหมู่สมาชิก

(9) เป็นธุระในการนัดเรียกประชุมใหญ่และประชุมคณะกรรมการดำเนินการ

(10) เข้าร่วมประชุมและชี้แจงในการประชุมใหญ่ และประชุมคณะกรรมการดำเนินการ เว้นแต่ในกรณีซึ่งที่ประชุมนั้น ๆ มิให้เข้าร่วม

(11) ปฏิบัติการเกี่ยวกับหนังสือโต้ตอบในกิจการของกลุ่มเกษตรกร

(12) รับผิดชอบในการจัดการทำบัญชีและทะเบียนต่าง ๆ ของกลุ่มเกษตรกรให้ถูกต้องครบถ้วนและเป็นปัจจุบัน

(13) รับผิดชอบตรวจตราการรับจ่ายเงินทั้งปวงของกลุ่มเกษตรให้เป็นการถูกต้องตลอดจนรวบรวมใบสำคัญและเอกสารต่าง ๆ เกี่ยวกับการเงินของกลุ่มเกษตรกรไว้โดยครบถ้วน

(14) รักษาเงินสดของกลุ่มเกษตรกรให้เป็นไปตามที่ระเบียบกำหนด เพื่อสำรองไว้ใช้ในกิจการของกลุ่มเกษตรกร และจัดการส่งเงินของกลุ่มเกษตรกร นอกจากจำนวนดังกล่าวนั้นเข้าฝากตามที่คณะกรรมการดำเนินการกำหนด

(15) สืบราคาผลิตผลในตลาดต่าง ๆ เพื่อเป็นหลักในการพิจารณาดำเนินกิจการของกลุ่มเกษตรกรกับแจ้งให้คณะกรรมการดำเนินการและสมาชิกทราบความเคลื่อนไหวของราคาผลิตผลนั้น ๆ ด้วย

(16) รักษาและรับผิดชอบตรวจตราที่ดิน สำนักงาน อาคาร อุปกรณ์ และทรัพย์สินอื่น ๆ ของกลุ่มเกษตรกรตลอดจนผลิตผลหรือสินค้าอื่น ๆ ซึ่งอยู่ในอารักขาของกลุ่มเกษตรกรให้อยู่ในสภาพอันดีและปลอดภัย

(17) เสนองบแสดงฐานะการเงินและรายงานประจำปีของกลุ่มเกษตรกรต่อคณะกรรมการดำเนินการ

(18) ปฏิบัติการอื่น ๆ ตามที่คณะกรรมการดำเนินการมอบให้ หรือตามที่ควรกระทำเพื่อให้กิจการในหน้าที่ของตนลุล่วงไปด้วยดี

ในการปฏิบัติหน้าที่ ผู้จัดการต้องกระทำตามข้อบังคับและระเบียบของกลุ่มเกษตรกรตลอดจนคำสั่งของคณะกรรมการดำเนินการ ในกรณีที่ไม่มีข้อบังคับหรือระเบียบหรือคำสั่งดังกล่าวนั้น ก็ต้องกระทำ
ตามทางอันควรเพื่อให้บังเกิดผลดีแก่กลุ่มเกษตรกร

**ข้อ 87** **การปฏิบัติหน้าที่แทนผู้จัดการ** ถ้าผู้จัดการไม่อยู่หรือไม่อาจปฏิบัติหน้าที่ได้
ให้ผู้ช่วยผู้จัดการหรือเจ้าหน้าที่อื่นตามที่คณะกรรมการดำเนินการกำหนดไว้ เป็นผู้ปฏิบัติหน้าที่แทน

**ข้อ 88** **การเปลี่ยนผู้จัดการ** ในกรณีที่มีการเปลี่ยนผู้จัดการ ให้คณะกรรมการดำเนินการ
จัดให้มีการเรียกตรวจสอบหลักฐานอันแท้จริงทางบัญชีและการเงิน กับบรรดาทรัพย์สินของกลุ่มเกษตรกร ตลอดจนผลิตผลและสินค้าอื่น ๆ ซึ่งอยู่ในอารักขาของกลุ่มเกษตรกรเพื่อทราบฐานะอันแท้จริงของกลุ่มเกษตรกรก่อนที่จะได้ส่งมอบกัน

**หมวด 11**

**ข้อเบ็ดเสร็จ**

**ระเบียบของกลุ่มเกษตรกร**

**ข้อ 89 ระเบียบต่าง ๆ ของกลุ่มเกษตรกร** ให้คณะกรรมการดำเนินการมีอำนาจกำหนดระเบียบต่าง ๆ เพื่อดำเนินการให้เป็นไปตามวัตถุประสงค์แห่งข้อบังคับนี้ และเพื่อความสะดวกในการปฏิบัติงานของกลุ่มเกษตรกร รวมทั้งในข้อต่อไปนี้

(1) ระเบียบว่าด้วยการรับฝากเงินประเภทออมทรัพย์หรือประเภทประจำจากสมาชิก หรือกลุ่มเกษตรกรอื่น

(2) ระเบียบว่าด้วยการให้เงินกู้แก่สมาชิกกลุ่มเกษตรกร

(3) ระเบียบว่าด้วยหน่วยเกษตรกรรมและกลุ่มกิจกรรม

(4) ระเบียบว่าด้วยการรับจ่ายและเก็บรักษาเงิน

(5) ระเบียบว่าด้วยเจ้าหน้าที่ของกลุ่มเกษตรกร

(6) ระเบียบว่าด้วยการใช้ทุนสะสมเพื่อสงเคราะห์แก่สมาชิกและครอบครัว

(7) ระเบียบว่าด้วยการใช้ทุนสะสมเพื่อสาธารณประโยชน์

(8) ระเบียบว่าด้วยที่ปรึกษา

(9) ระเบียบอื่น ๆ ที่คณะกรรมการดำเนินการเห็นสมควรกำหนดไว้ให้มี เพื่อสะดวกและเป็นแนวทางในการปฏิบัติงานของกลุ่มเกษตรกร

เฉพาะระเบียบใน (1) ต้องได้รับความเห็นชอบจากนายทะเบียนสหกรณ์ก่อนจึงจะใช้บังคับได้ ส่วนระเบียบอื่นเมื่อคณะกรรมการดำเนินการกำหนดใช้แล้วให้ส่งสำเนาให้นายทะเบียนกลุ่มเกษตรกรประจำจังหวัด และกรมตรวจบัญชีสหกรณ์ทราบ

**การแก้ไขเพิ่มเติมข้อบังคับ**

**ข้อ 90 การแก้ไขเพิ่มเติมข้อบังคับ** กลุ่มเกษตรกรอาจแก้ไขเพิ่มเติมข้อบังคับได้โดยมติของ
ที่ประชุมใหญ่ซึ่งมีคะแนนเสียงไม่น้อยกว่าสองในสามของจำนวนสมาชิกที่มาประชุม และต้องยื่นคำขอจดทะเบียนแก้ไขเพิ่มเติมต่อนายทะเบียนกลุ่มเกษตรกรประจำจังหวัด ภายในสามสิบวันนับแต่วันที่ประชุมใหญ่
ลงมติ เมื่อนายทะเบียนกลุ่มเกษตรกรประจำจังหวัดรับจดทะเบียนแล้ว การแก้ไขเพิ่มเติมข้อบังคับนั้น จึงเป็นอันสมบูรณ์

**ข้อ 91 การเปลี่ยนชื่อของกลุ่มเกษตรกร** ถ้ากลุ่มเกษตรกรแก้ไขเพิ่มเติมข้อบังคับ โดยการเปลี่ยนชื่อของกลุ่มเกษตรกร จะต้องดำเนินการตามข้อ 90 แล้ว ให้กลุ่มเกษตรกรคืนใบทะเบียนจัดตั้งกลุ่มเกษตรกร เพื่อนายทะเบียนกลุ่มเกษตรกรประจำจังหวัดออกใบทะเบียนการเปลี่ยนชื่อให้แก่กลุ่มเกษตรกรด้วย

**การจำหน่ายทรัพย์สินเมื่อกลุ่มเกษตรกรต้องเลิก**

**ข้อ 92 การจำหน่ายทรัพย์สินเมื่อกลุ่มเกษตรกรต้องเลิก** เมื่อกลุ่มเกษตรกรต้องเลิกและได้จัดการชำระบัญชีตามกฎหมายว่าด้วยสหกรณ์โดยอนุโลม ทั้งได้ชำระหนี้สินของกลุ่มเกษตรกรเสร็จสิ้นแล้ว ถ้ามีทรัพย์สินอยู่เท่าใด ให้ผู้ชำระบัญชีจ่ายตามลำดับดังต่อไปนี้

(1) จ่ายคืนค่าหุ้นให้แก่สมาชิกไม่เกินมูลค่าหุ้นที่ชำระแล้ว

(2) จ่ายเป็นเงินปันผลตามหุ้นที่ชำระแล้ว ตามข้อ 29 (1)

(3) จ่ายเป็นเงินเฉลี่ยคืนให้แก่สมาชิก ตามข้อ 29 (2)

การจ่ายเป็นเงินตาม (2) และ (3) เมื่อรวมกันทั้งสิ้นต้องไม่เกินยอดรวมแห่งจำนวนเงิน
กำไรสุทธิของกลุ่มเกษตรกรที่หามาได้ในระหว่างปีที่เลิกกลุ่มเกษตรกร

ถ้ายังมีทรัพย์สินเหลืออยู่ ให้ผู้ชำระบัญชีมอบแก่นายทะเบียนกลุ่มเกษตรกรประจำจังหวัด
เก็บรักษาไว้เพื่อโอนให้แก่กลุ่มเกษตรกรระดับเดียวกันตามมติที่ประชุมใหญ่ หรือตามความเห็นชอบของ
นายทะเบียนกลุ่มเกษตรกรประจำจังหวัดในกรณีที่ไม่อาจเรียกประชุมใหญ่ได้ภายในสามเดือนนับตั้งแต่วันที่ชำระบัญชีเสร็จ

**ข้อ 93 การดำเนินคดีเกี่ยวกับความเสียหาย** ในกรณีที่ทรัพย์สินของกลุ่มเกษตรกร
ถูกยักยอกหรือเสียหายโดยประการใด ๆ ก็ดี หรือในกรณีที่กลุ่มเกษตรกรเรียกคืนเงินกู้ แต่มิได้รับชำระ
ตามเรียกก็ดี คณะกรรมการดำเนินการต้องร้องทุกข์ หรือฟ้องคดีภายในกำหนดอายุความ

**ข้อ 94 การตีความในข้อบังคับ** ถ้ามีปัญหาเกี่ยวกับการตีความในข้อบังคับข้อใด
ให้กลุ่มเกษตรกรเสนอปัญหานั้นต่อนายทะเบียนกลุ่มเกษตรกรประจำจังหวัด เพื่อขอคำวินิจฉัย และให้
กลุ่มเกษตรกรถือปฏิบัติตามแนวทางดังกล่าวด้วย

**ข้อ 95 ทรัพย์สินของกลุ่มเกษตรกร** การจำหน่ายอสังหาริมทรัพย์ของกลุ่มเกษตรกรต้องได้รับความเห็นชอบจากคณะกรรมการดำเนินการเป็นเอกฉันท์ และต้องได้รับความเห็นชอบจากที่ประชุมใหญ่ด้วย

การลงมติเห็นชอบของที่ประชุมใหญ่ตามความในวรรคแรก ให้ถือเสียงข้างมากของสมาชิก
ซึ่งมาประชุม

**บทเฉพาะกาล**

**[[11]](#footnote-11)ข้อ 96** นับแต่วันที่ข้อบังคับนี้ใช้บังคับ ระเบียบใดซึ่งกลุ่มเกษตรกรถือใช้อยู่ก่อนวันที่ข้อบังคับนี้ถือใช้และไม่ขัดหรือแย้งกับข้อบังคับนี้ ให้ถือใช้ตามระเบียบนั้นไปก่อน จนกว่าจะได้กำหนดระเบียบ
ขึ้นถือใช้ใหม่ตามข้อบังคับนี้ กรณีนิติกรรมใดที่ได้ทำมาก่อนข้อบังคับนี้ใช้บังคับให้ถือใช้จนครบกำหนดเวลาของนิติกรรมนั้น

ที่ประชุมใหญ่ของผู้ซึ่งจะเป็นสมาชิกของกลุ่มเกษตรกร…………………………………………………….

ประชุมพิจารณาข้อบังคับข้างต้นนี้  เมื่อวันที่……………………………………………..ตกลงให้ถือใช้เป็นข้อบังคับของกลุ่มเกษตรกรได้

 …………………………………… ประธานกรรมการ

(…………………………………….)

…………………………………… เลขานุการ

 (………………………………………….)

1. \*ตรากลุ่มเกษตรกรถ้าไม่ได้รับจดทะเบียนในข้อบังคับไว้ก็ถือว่าไม่ต้องนำมาประทับ [↑](#footnote-ref-1)
2. \*ตรากลุ่มเกษตรกรถ้าไม่ได้รับจดทะเบียนในข้อบังคับไว้ก็ถือว่าไม่ต้องนำมาประทับ [↑](#footnote-ref-2)
3. ดวงตรากลุ่มเกษตรกร (ถ้ามี) ให้ใช้เพียงสีเดียว สำหรับใช้ประทับตราในการทำนิติกรรม [↑](#footnote-ref-3)
4. เพื่อให้เป็นไปตามความในมาตรา 5 แห่งพระราชกฤษฎีกาว่าด้วยกลุ่มเกษตรกร พ.ศ. 2547 [↑](#footnote-ref-4)
5. เพื่อให้เป็นไปตามความในมาตรา 10 แห่งพระราชกฤษฎีกาว่าด้วยกลุ่มเกษตรกร พ.ศ. 2547 [↑](#footnote-ref-5)
6. กำหนดมูลค่าเป็นจำนวนเงิน เช่น หุ้นละ 10 บาท [↑](#footnote-ref-6)
7. กำหนดเป็นจำนวนหุ้น เช่น 5 หุ้น [↑](#footnote-ref-7)
8. กำหนดวันสิ้นสุดให้เป็นวันสิ้นเดือน เช่น “วันที่ 31 มีนาคม ทุกปี” หากประสงค์จะกำหนดเป็นสิ้นเดือนกุมภาพันธ์ให้ระบุว่า “วันสิ้นเดือนกุมภาพันธ์ทุกปี” [↑](#footnote-ref-8)
9. เปลี่ยนจาก “งบดุล” เป็น “งบแสดงฐานะการเงิน” เพื่อให้เป็นไปตามมาตรฐานการบัญชีที่สภาวิชาชีพบัญชี
ในพระบรมราชูปถัมภ์กำหนด ตามนัยหนังสือกรมตรวจบัญชีสหกรณ์ ด่วน ที่ กษ 0404/1677 ลว. 20 มิ.ย. 57 [↑](#footnote-ref-9)
10. ระบุคำว่า “เดือน” หรือ “ไตรมาส” หรืออื่นใด ซึ่งอาจปรับได้ตามความเหมาะสมกับการดำเนินงานของกลุ่มเกษตรกร [↑](#footnote-ref-10)
11. ใช้เฉพาะกรณีกลุ่มเกษตรกรแก้ไขเพิ่มเติมข้อบังคับเท่านั้น กรณีจัดตั้งใหม่ไม่ต้องกำหนดบทเฉพาะกาล [↑](#footnote-ref-11)